Gure Txokok, kaleko elkarterik zaharrenak, 75. urteurrena bete du

Oñatiko Patrue Kalen dagoen Gure Txoko elkarteak 75 urte bete berri ditu. Hain zuzen ere, joan den maiatzaren 27an bete ziren 75 urte Oñatiko lagun talde batek elkartea sortu zuenetik.

Iñaxio Gereta da Gure Txokoko presidentea gaur; eta haren aitona, Edmundo Gereta, izan zen sortzaileetariko bat; "1935eko maiatzean, aitonak eta beste lau lagunek bidaia egin zuten Sevillara, hamabost bat egunerako, hango Aste Santua ezagutzera. Eta liluratuta itzuli ziren hango giroaz eta Sevillan ikusi zituzten kasetekin, elkarte modukoekin. Oñatira bueltan Gure Txoko sortu zuten, gaur egungo egoitza berean, Patrue Kaleko 2. zenbakian. Zubillagako elkartearen ondoren, Oñatiko elkarterik zaharrena da Gure Txoko".

Estatutuetan jasotakoari zintzo jarraituz, 50 bazkide dira Gure Txokon. Azken bi urteotan hamar bazkide berri iritsi dira elkartera. Eta iaztik emakumeek ere badute aukera Gure Txokoko bazkide izateko; hiru dira oraingoz emakume bazkideak. Angel Mari Biain diruzainak emandako datuen arabera, bazkide gehienak 50-60 urte bitartekoak dira; zaharrenak, bazkide beteranoenak Jose Mari Altuna, Felix Altuna eta Felix Agirre ditugu.

Eraikin historikoa

Elkarte historikoa izanik, egoitza ere ez da nolanahikoa. Patrue kale etxean izenarekin ezagutzen da eraikina eta harro-harro erakusten du Araotz-Lizarraga familiaren armarria. Bere garaian Loiolako San Inaziok (1491-1556) bertan lo egin zuela ere entzun genion bizilagun bati egubakoitzean eta berehala hasi zen eztabaida han batutakoen artean.

Gure Txoko elkartearen armarrian, berriz, Oñatiko armarritik hartutako oreina eta arranoa azaltzen dira. Biainen hitzetan, "Oñatiko armarriko irudietako baten arranoa oreinari erasoka azaltzen da eta gure elkarteko irudian, berriz, biak elkarrekin ageri dira, ura edaten. Nahiko bitxia da. Nik uste dut nolabaiteko armonia irudikatu nahi izan zuela egileak". Tabernan, barraren goialdean ikus daiteke aipatutako armarria.

Getariara irteera zapatuan eta Akonkaguari buruzko Borja Azpeitiaren emanaldia

Gure Txoko elkarteak hainbat ekitaldi egingo ditu 75. urteurrena ospatzeko. Zapatuan, ekainaren 19an, Getariara irteera egingo dute. Elkartean bertan hamarretakoa egin ondoren, 11:00etan aterako dira autobusez kostalde aldera eta txakolindegi bat bisitatuko dute. Bazkaria, berriz, Getarian egingo dute. Bestalde, Borja Azpeitia Gure Txokoko bazkideak Akonkaguako tontorrera (6.959 m.) iritsi zen joan den otsailean eta espedizio haren gaineko argazki emanaldia ere antolatuko dute datozen asteotan. Alboko argazkian ikus dezakezuenez, elkartearen ikurrina eraman zuen Borja Azpeitiak Amerikako tontor altuenera. Eta elkarteko zuzendaritzak aurreratu duenez, uztailaren 17an mus txapelketa antolatzeko asmoa daukate. Oraingoz horiek dira iragarritako ekitaldiak baina ez dute baztertzen sorpresaren bat edo beste izatea.


Laguntzak Udalak, ikasleentzat

Astigarragan zerbitzurik ez eta kanpoko ikastetxe publiko batean ikasi behar duten DBH eta HHIko ikasleentzat, eta Haurreskolako erabiltzaileentzat diru-laguntza deialdiak argitaratu ditu Udalak. Aurrenekoena aurreko ikasturteko garraioa ordaintzen laguntzeko izango da; bigarrena, aldiz, kuotak ordaintzeko. Eskaerak irailaren 28ra arte egin daitezke. Deialdia irakurtzeko: www.astigarraga.eus.


Igande goizean argazki rallya

izango da

Urtero bezala, argazki rallya izango da igandean. Izena emateko aukera 09:00etatik 10:00etara izango da Udaletxeko arkupe txikian. Helduek 3 euro ordaindu beharko dituzte eta haurrek, 14 urtera arte, doan izango dute. Ondoren, argazkiak ateratzeko 6 gaiak azalduko dituzte, 11:30etan hamaiketakoa egingo dute Txantxangorri elkartean, eta 13:30etan bukatuko da.


Beti Gazteko infantil mailako futbol taldea Nafarroako txapeldun suertatu da

Larunbatean jokatutako final estuan 3-2 irabazi zion Tuterako Lurdes-i

Lesakako Beti Gazte futbol taldeko infantilek Nafarroako lehen mailako XXIII txapelketa irabazi dute, larunbatean Beriainen jokatutako finalean Tuterao Lurdes taldeari 3 eta 2 irabazita.

Eguraldi sargoria izan zuten larunbat arratsaldean eta beroari hobe egokitu zitzaion Tuterako taldea eta aitzinetik jarri zen markagailuan, 0-1. Emaitza horrekin ailegatu ziren atsedenaldira, baina bigarren zatia hasi bezain abudo, Unai Telletxea igantziarrak egin zuen berdinketaren gola. Baina pozak gutti iraun zion Beti Gazteri, Tuterakoek berriz ere gola sartu baitzuten. Borrokan segitu zuten Beti Gazteko jokalariek eta partida bukatzeko sei minutu falta zirela, berdintzea lortu zuten, Kevin Alongoren golaren bitartez. Bi taldeetan nekea nabarmena zen, eta edozeinek irabaz zezakeen, baina arauzko denbora betetzear zenean, berriz ere Unai Telletxea igantziarrak gola egin zuen. Handik guttira partidaren bukaera adierazi zuen epaileak. Kirolean beti gertatzen den bezala, Beti Gaztekoak pozez gainezka eta Lurdesekoak triste, kasik partida guziab aitzinetik izan eta azken orduan ihes egin baitzien garaipenak.

Beti Gaztekoek txapeldunaren kopa eta dominak jaso zituzten. Joxe Luis “Zikiro” Altzugarai eta Fred Ramos entrenatzailearen erranetara, Gorka Sanjurjo, Andoni Arriola, Xabi Etxenike, Joseba Bertiz, Ibon Txoperena, Kevin Alongo, Aitor Alzugarai, Koldo Ordax, Jon Erro, Jon Ubiria, Unai Telletxea, Beñat Lopez, Ander Legasa, Bixen Telletxea, Joel Oronoz eta Imanol Iturria aritu ziren. Beñat Abuin, Iñigo Azkarate, Bittor Etxabide, Xabier Etxegarai, Xuban Larretxea, Jon Olaizola eta sier Sanchez ere aritu dira Beti Gazteko infantilen taldean, denboraldi bikain honetan.


Telelana

Oso oker ez banago, birusaren larrialdia igarota ere, gurekin geldituko da telelana. Gauza guztiek bezala, horrek du onetik eta txarretik. Bazegoen lehenago etxetik lan egin ahal izateko eskatzen zuenik, batez ere familia kontziliazioa dela eta. Askotan, ukatu egiten zitzaien, kontrolaezina zelako edo, gehiagotan, teknikoki ezinezkoa edo korapilatsuegia zelako. Hemendik aurrera zaila izanen dute argudio horiei eustea. Praktikara eraman ahal dela egiaztatu da.

Telelanak dituen eragozpenen artean, kostu finko asko (argindarra, Interneta, tokia, jan dietak, ofizina materiala, zenbaitetan baita ordenagailua ere) enpresatik langilearengana aldatzen dituela dago, lanorduak eta aisialdikoak nahastera jotzen da, deskonexioa zaildu, eta sindikatuak bezalako elkartasunezko egituren kontra jotzen du. Abusu laboralentzat ezin egokiagoa.

Abantailak ere izan ditzake, jakina, hiri handietan desplazamendu edo garraio orduak saihets daitezke. Lana nork bere komenentziara antolatzeko gaitasuna. Familiakoen zaintzarekin bateratzea. Azken horrek telelana emakumezkoekin lotzera eraman dezake.

Berez, hau guztia pasatzean, aukerakoa beharko luke etxetik lan egiteak. Susmoa dut derrigorrezko bihurtzen joanen dela.


Musika eta dantza uztartuko ditu 'Popularmente Luis Mariano' emanaldiak

Kontzertuaren aurkezpena

Irungo Udaleko Belen Sierra Kultur delegatuak, Ametsa abesbatzako Fernando Etxeparek eta Irun Hiria Musika Bandako Jose Maria Rastrillak ‘Popularmente Luis Mariano’ izeneko emanaldia aurkeztu dute gaur goizean. Larunbaterako finkatu dute hitzordua, San Juan plazan, 22:00etan abiatuta.

Musika eta dantza uztartuta, 180 bat lagun igoko dira eszenatokira. Denera, bost bloketan banatuta dago emanaldia, estilo bakoitzaren arabera. Hala, lehena Mexiko izenpekoa izango da eta horren ondoren, euskal blokea, bloke andaluza, boleroak, valsak eta jazza entzuteko aukera edukiko dute bertaratzen diren lagunak.


Hertzainak taldeko saxofoi jotzailea

Euskadi librea eta tropikala izango zela kantatzen zuen umore onean Hertzainak taldeak aurreneko diskoko (Soñua, 1984) Arraultz bat pinu batean abesti historikoan. Eta desio edo aldarrikapen horri berebiziko indarra ematen zioten saxofoiaren doinu beroek. Tito Aldama (Gasteiz, 1944) zen saxofoi hari putz egiten ziona. Aldama atzo hil zen, Gasteizen. Aspaldian gaixo zebilen. Garai zailak pasatzen ari zen azkeneko urteotan, eta kalean ere bizi izan zen.

Hertzainak taldeko kidea izan zen aurreneko bi diskoetan, eta ondorengoetan, berriz, tarteka kolaboratu zuen bere saxofoiarekin. Halere, taldean sartu aurretik, beste modu batean elikatu zuen grina artistikoa. Esaterako, dultzaineroa izan zen batetik; eta pailazoa bestetik, Los Hermanos Cheti bikotean, Txema Blasco aktore arabarrarekin batera. Tonetti anaiak ziren haien erreferentzia nagusia.


Udako trafikoaren aurka, Lasterbidol


Jaietako irudiak ikusgai

Poxta zahar desafioa, erraldoi eta buruhandiak, elektrotxaranga kalejira,... jaietako irudi ugari ikusgai daude.

[Argazkiak]


4.500 euro jaietako 1900eko kartela eskuratzeko

1900. urteko jaietako kartela

Hondarribiko Udal Artxibategiak 1900. urteko jaietako kartela erosi duela jakitera eman du tokiko gobernuak gaur goizean. «Interes handikoa» dela erabakita 4.500 euroan eskuratu dute 2,66 metroko luzera eta metro bateko zabalera duen kartela. Bertan, zezenketak iragartzen dira.

Juan Luis Silanes Kultura zinegotziak azaldutakoaren arabera, Santa Maria atearen eskuineko aldean jartzen zen jaiak iragartzeko kartela. Horren kopia txikia Arma Plaza Informazio eta Kultur zentroaren bigarren solairuan ikusgai jarriko dute alardeko atxeroen erakusketarekin batera.


Azken eguna, inauterietako argazki lehiaketan parte hartzeko

TOLOSALDEKO ATARIAren Inauterietako Argazki Lehiaketa fase erabakigarrienean sartzear da. Gaur gaueko 23:59ak arte bidali ahal izango dira argazkiak.

IGO ZURE ARGAZKIA

Lehen saridunak, Epaimahaiaren sariak, bi pertsonarentzako bi gaueko egonaldia (Opari Bonu Orlegia) irabaziko du: logela eta gosariarekin, edo apartamentuan NEKATUR Nekazalturismo Elkartearen eskutik.

Bigarren saridunak, ataria.eus-eko erabiltzaileen sariak alegia, lau pertsonarentzako otordu bat dastatu ahal izango du Tolosako Isastegi sagardotegian. Eta parte hartzen duten Atarikideen artean, berriz, Mahala baserriko produktuez osaturiko bi lote zozkatuko dira.

Lehiaketan parte hartzeko oinarriak eta bestelako informazio guztia hemen aurkituko duzu.

Gogoratu, Atarikidea baldin bazara izenaren ondoan zure harpide zenbakia idatzi beharko duzula.


Lapurdin eta Nafarroa Beherean, lehen indarra atera da ELB sindikatua

Bi herrialde horietan botoen %48,43 lortu ditu ELBk, eta Zuberoan eta Biarnoko zati batean, %39,26

Laborantza ganberako bozketen kontaketa eginik, Euskal Herriko Laborarien Batasuna-Confederation Paysanne (ELB-CP) zerrenda lehen atera da Nafarroa Beherean eta Lapurdin, botoen %48,43 lorturik. Urteetan, ELBk ziona baina bozketen bidez frogaturik gabe gelditzen zena argitu da: behintzat, Nafarroa Beherean eta Lapurdin lehen indarra dira. «Guk genion nagusi ginela Ipar Euskal Herrian, FDSEAk haiek zirela, hor agertu da nork zuen egia», zioen barda pozik Laurent Hirigarai ELB-CP zerrendako bigarrenak. Jean-Mixel Ansolabehere FDSEAko zerrendaburuak ez zuen interpretazio berdina egin, eta zehaztu Zuberoako emaitzak ez direla barne. %47,97 eskuraturik, biziki hurbil kokatu da FDSEA, hamabi botoko tartearekin bakarrik.

Zuberoako botoak Biarnoaren zati batekin kontatuak izaki; ezin jakin, beraz, Ipar Euskal Herriko emaitzak. Haatik, argi geratzen da, Euskal Herriaz geroz eta urrunago joan, eta FDSEAk emaitza hobeak dituela. Lapurdi eta Nafarroa Beherean ELB-CP zerrendak %48,43 eta FDSEA-k %47,97 egin baldin badute, Zuberoa eta Biarnoko zatian %39,26 lortu du ELB-CP-k eta %48,50 FDSEA-k; soilik Biarnoa duen bozka barrutian %17,81 ELB-CPk eta%52,23 FDSEAk.

Nahiz bi sindikatu horien artean izan lehia, hirugarren bat ere bazen, Coordination Rurale. Lapurdi eta Nafarroa Beherean %3,6 egin du, eta Zuberoa duen bozka eremuan, %12,3.

«Herri laborantzaren mezua geroz eta gehiago ulertua da, eta FDSEAren emaitzek islatzen dute, aldiz, laborantza industrialak geroz eta sostengu txikiaago duela», Hirigaraien arabera. ELBk urte luzeetan zehar eramaten duen Euskal Herriko laborantza ganberaren aldarrikapenari ere ematen diote indarra emaitzek, beti Hirigaraiek dioenaz. «Laborariak gure gibelean ditugula agertu da; boteredunek beharko dute hori kontuan hartu eta laborantza ganbera ofiziala sortu hemengo».

FDSEA %50az behetik

FDSEAk eusten baldin badio ere Paueko Laborantza Ganberaren presidentetzari, ezustekoa izan zuen atzo, hauteskundeen emaitzak jakitean. Aitzineko bozketei konparaturik, bost puntu gutxiago eginik, lehen aldikoz %50 petik pasatu da, botoen %49,6 bilduz. «Laborariek bizi dituzten nekeziak ikusirik, ez da harrigarri: edo ez dute bozkatu edo zigor-botoa erakutsi digute boterean garenoi», Ansolabehereren hitzetan. Hala eta guztiz ere, «biziki kontent» agertu da, parean bi zerrenda izanik ere, ia botoen erdiak dituelako.

ELB-CPk departamenduan %35,3 eskuratu du, eta Coordination Rurale-k, berriz, %15,1. Aitzineko aldietan ELB Ipar Euskal Herrian eta Confederation Paysanne Biarnoan aurkezten baldin baziren, aurten elkarrekin azaltzeko parioa egin zuten. Elkarrekin aurkeztu izana bozkatzaileek «ulertu» dutela islatzen dute emaitzek, Hirigaraien ustez. ELB egonen da Paueko Laborantza Ganberan, batetik, «herri laborantzaren mezua pasarazteko» eta, bestetik, «FDSEAk egiten duena hurbiletik zaintzeko, ez dezaten orain arte bezala laborari ttipia mehatxatu». Emaitzen kokapen geografikoari begiratuz, argi geratzen da Euskal Herrian eta Biarnoan laborantza eredu ezberdinak direla sostengaturik. «FDSEA azkar da Biarnoan, Euskal Herrian ELB-Confederation Paysanne, Ipar Euskal Herriko laborantzaren berezitasuna islatu da», Hirigaraien arabera.

LAB, hirugarren indarra

Laborarien kolegioak baldin badu ere garrantzi handiena, beste batzuk ere badira. Tartean, erretretan diren laborariena, lur jabeena, laborantza ekoizpenetako langileena edota laborantza arloko profesional taldeetako langileena. Langileen ordezkatzeko hautua egin zuen aldi honetan LABek, lehen aldikoz. 209 boto bildurik, hirugarren indarra atera da. Lapurdin eta Nafarroa Beherean bigarren atera da, botoen %20kin baino gehiagorekin.


«Adierazpen askatasuna» dira militarrek Barkosi eginiko irainak, PPren arabera

MADRIL. Espainiako Gobernuak «gaitzetsi» egin ditu militar batzuek Interneteko sare sozialen bidez Uxue Barkosi eginiko irainak. Maria Dolores de Cospedal Defentsa ministroak azaldu du, hala ere, gobernuak ez duela ezer egingo, adierazpen askatasunak esandakoak aterpetzen dituelako hitzok eta, gainera, ustezko egileak erretiroa hartuta daudelako; alegia, ez direlako estatuaren langile. Otsailaren 18an Poliziaren eta talde parapolizialen biktimei egin zieten omenaldi instituzionalaren harira iraindu zuten Nafarroako lehendakaria.


Hilabeteren ostean, zine emanaldiak izango dira asteburuan


Iron Maiden ikustera joateko autobusa antolatu dute Antxon

Heaby zaleek zita garrantzitsua dute hilaren 29an Barakaldoko BECen, eta Antxon kontzertura joateko autobusa antolatu dute hainbat lagunek. Interesdunek maidenbus@gmail.com helbidera idatzi behar dute.

Iron Maidenek Maiden England Tour biraren barruko kontzertua emango du Bizkaia Arenan, BECen, bira hasi zuenetik urtebetera, eta bira abiatu zuen toki berean. Ikuskizuna, baina, oraingoan oso bestelakoa izango dela agindu du taldeak. Errepertorioa aldatu dute eta 80 hamarkadako abesti gehiago txertatu dituztela ohartarazi dute. Diotenez, abesti horietako batzuk zuzenean entzun ahal izateko azkeneko aukera izan daiteke.


Bueltan da gazteen dema

Gaur hasi eta apirilaren 23 bitarte garai berriko III. Hondarribiko Herri Olinpiadak egingo dituzte. Beste behin markak hutsiz datoz gazteak, 27 baitira izena eman duten taldeak. Gaur egingo dute talde horien aurkezpena, 18:00etan, Arrantzale Auzoan. HITZAk jakin izan duenez, taldetako batzuk atzotik ari dira prestatzen gaurko argazkian eder eta lirain agertzeko.

Aurkezpenaz gain, lehen proba puntuagarria egingo dute gaur, logo lehiaketa. Irabazleak behin-behineko lidergoa lortuko du, baina hori baino garrantzitsuagoa, berea izango da III. olinpiadetako ikurra bilakatuko den diseinua.

Aurten webgune berria izango dute olinpiadek. Bertan denetarik aurkitu daiteke, talde guztien izenak —bakoitza bere ikurrarekin—, hurrengo zazpi jardunaldien egunak, eta abar.

III. Hondarribiko Herri Olinpiadak. Taldeak

Abutardak

Anizakillak

Ashkorax

Barrio Txinokuak

Bionttuak

Eskiletako abortuak

Hau Loia

Heldu da Biasoia!

Hirekin enak ariki!

Hok ez pattuk

Iguñak

Josu Belea Makil Idorrean

Kalimotxo gainean

Kasko hutzak

Klaro Kon Gas

Korrokoiak

Mendeku

Mixikuak

Nudistak eta Naturistak

Pexperlantak

Portomokoko ixkiña

Putteruan Alabak

Ttarratteneako paralinpikuak

Tximista

Ur karruxa

Xerinkeneko Erliak

Ziplo Lurrera


Bertoko 27 laguni omen, odola emateagatik

Beste urte batez, Dosanbiz-Bizkaiko odol emaileen elkarteak ohorezko emaileak eta emaile handiak saritu ditu; horien artean, Lea-Artibai eta Busturialdeko herritarrak. Odol emailearen mundu maila eguna aprobetxatuta eman zituzten sariok joan den astean Deustuko Unibertsitatean.Hain justu, Bizkaiko 43 ohorezko emaile (75/100 emandakoak) eta 246 emaile handi (40/50 bider odola eman dutenak) saritu eta omendu zituzten. Horiek guztiek diploma eta oparia jaso zituzten oroigarri gisa. Ohorezko emaileek, hain zuzen, Juan de la Rica artistak omenaldirako egindako Remangate margolanaren kopia bana jaso zuten opari.Aurrekoetan bezala, Lea-Artibai zein Busturialdeko herritarrak ere izan ziren joan den asteko ekitaldian; izan ere, eurak ere izan ziren eguneko protagonista. Ohorezko emaileen artean, esaterako, eskualde biotako bost herritar saritu zituzten, eta emaile handietan, berriz, 22. Hain zuzen, Gernika-Lumoko, Eako, Lekeitioko, Muxikako, Bermeoko, Kortezubiko, Ondarroako, Markina-Xemeingo eta Aulestiko bizilagunak dira omendutakoak.Omenaldian odol emaileak eskertu zituzten, «era solidarioan eta anonimoan egindako ekarpenari esker, gaixoak osasuna berreskuratzea, gehiago edo hobeto bizitzea zein bizitza salbatzea ahalbidetzen dutelako». Hala, ekarpen «ederra eta danon mesederakoa» dela adierazi du Odolkideak Gernikaldeko Odol emaileen elkarteak.


Anoetako lanetan egindako «lan iruzurra» fiskaltzara iritsi da

Jaurlaritzako Lan Sailak fiskaltzara eraman ditu Anoetako lanen «gehiegikeriak», ELAk jakinarazi duenez. Sindikatuak bermeak nahi ditu «iruzurra» berriz gerta ez dadin hasi berri den bigarren fasean

Donostiako izarren ligako estadio distiratsua lan arloko gertakari ilunen iturburu da, ELA sindikatuak egindako salaketei jarraikiz. Anoeta moldatzeko lanak susmopean zeuden aspaldian sindikatuek salaketa larri ugari egin ondoren, eta, orain, berretsi egin da eraikuntzako langileen aurkako «gehiegikeriak eta iruzurrak» zantzuak baino gehiago direla; Eusko Jaurlaritzak berak fiskaltzara jo baitu lan arloko salaketa zehatzak azter ditzan. «Hain dira larriak» urraketak, esan zuen ELAk atzo.

Salaketa zehatzak zerrendatu zituen sindikatuak, Anoeta moldatzeko lanetan jazoak betiere. «Soldatetan, lanaldietan, langileen legez kontrako lagapenetan... Hori guztia xehe-xehe zehazturik egiaztatu du agintaritzak, ELAren salaketak oinarri hartuta».

Anoeta moldatzeko lanak orain bi urte hasi ziren, eta urte honen amaierarako bukatzea aurreikusi dute. Iazko abenduan, erakundeetako agintariek bisita egin zuten futbol zelaira, lanen emaitzak bertatik bertara ikusteko; Realeko presidente Jokin Aperribairen azalpenak entzun zituzten Eneko Goia Donostiako Alkateak, Markel Olano Gipuzkoako ahaldun nagusiak eta Iñigo Urkullu Jaurlaritzako lehendakariak.

Ordurako, langileen aurkako «gehiegikeria ugari» baziren Lan Agintaritzaren esku. «ELAk hemezortzi enpresa salatu ditu», azaldu zuen Igor San Jose sindikatuko Eraikuntzako arduradunak; «Berrehundik gora langileren agiriak faltsutu dira; 250.000 euro baino gehiagoren isunak jarri dira, eta 350.000 irits daitezke; eta 4,5 milioi eurotik gorako zorra dago soldatetan eta kotizazioetan».

Berriro gerta daiteke

Anoetako obrak ez dira bukatu oraindik. Azken fasearen atarian dira estadioa erabat berritzeko lanak, eta egoera horren aurrean ELAk «bermeak» nahi ditu, aurtengo udan ere «iruzurra» gerta daitekeelakoan. «Orain artekoa ikusita, lasai aski esan dezakegu aurtengo udan iruzurra errepika daitekeela, neurri zuzentzaileak hartu ezean. Batez ere obraren tamaina kontuan hartzen badugu eta horretarako beharko den pertsonalaren hazkunde nabarmena».

Orain arteko jarduera irregularrari etena jarri nahian, San Josek kontatu zuen Realeko zuzendaritzarekin eta Donostiako Udalarekin bilerak egin zituela ELAk aurtengo urtarrilean, «zapalkuntzak elkarrizketen bidez konpondu nahian». Anoeta Kiroldegiarekin egindako batzarraren ondoren, ABEE aldi baterako enpresa elkarte bati 15.000 euroko isuna ezarri, eta soldatak gaurkotzeko hilabeteko epea eman zioten; baina ELAk dio inork ez diela egiaztatu soldatak gaurkotu diren ala ez. «Alderantziz, Lan Ikuskaritzaren ebazpen gehiago jasotzen ari gara, eta haiek aditzera ematen digute iruzurra ez dela eten. Gaurkotu diren urratze bakarrak dira ELAk epaitegira eramandakoak».

Lan arloko «iruzurra» eteteko gaitasuna dutenei begira hasita, Donostiako Udalari eta Realari ohar argi bat eman zien sindikatuak: «Ez dezatela beste alde batera begiratu errudunak kanpoan bilatzeko». Areago, ELAk uste du Anoetan gertaturikoaren «benetako erantzuleak» erakunde horiek biak direla; «ez alferrik, haiek hasi zuten obraren lizitazioa argi eta garbi iruzurrezko diru baldintzapean, miseriazko prezioetan oinarriturik».

ELAko kideak esplikatu zuen arazo nagusia lizitazioaren prezioa dela. Anoetako Kiroldegiak 50 milioi euroko aurrekontua egin zuen estadioa moldatzeko, baina Gipuzkoako lan ituna errespetatuz gero kostua 70 milioi eurotik gorakoa izango litzatekeela uste du ELAk. «Ez da txiripaz botatako kopurua, Donostian mota horretako obretan erabiltzen diren prezioekin egindako kalkulu zorrotza baizik», erantsi zuen San Josek. Halaber, ohartarazi zuen moldaketaren bigarren zatiari «zuzenean» erreparatuko diotela, urratzeak zuzentzen diren jakiteko.


Abian dira Areetako Negubide kaleko oinezkoentzako gunea birmoldatzeko lanak

Atzo, astelehena, hasi ziren Areetako Negubide kaleko oinezkoentzako gunea birmoldatzeko lanak, Gobela ibaiaren aldamenean. Obra horien bitartez, Arenas Club parkeko (Itzubaltzeta / Romoko Errekagane parkea) pasealekuari eta bidegorriari jarraipena emango zaie Xake plazaraino, berdeguneak birmoldatzeaz gainera, Getxoko Udalak aipatu duenez. Bitartean, bihar, asteazkena, Areetako Ibaibide kaleko zati bat itxiko zaio zirkulazioari; Santa Ana eta Jolastokieta kaleen artekoa, alegia. Goizeko 8etatik 14:00etara egongo da horrela. Itxiera hori errepide erdian eta egoera txarrean dauden saneamenduko arketak hobetzeko lanak aurrera eraman ahal izateko izango da, udal iturriek zehaztu dutenez. Argazkian, Errekagane eta Xake plaza lotuko ditu bidegorriak.

Negubide kaleari dagokionez, gokituko den pasealeku tarte berriak 178 metroko luzera eta ia 3 metroko zabalera izango du eta bidegorriarenak 230 metro, Gobelaurre eta Ibaiganekoekin lotuz. Bestalde, berdegunearen azalera, guztira, 1.965 metro koadrokoa izango da. Lan horiek osatzeko 10 argi-puntu, Arenas Club parkean daudenen antzekoak, eta 8 banku ipiniko dituzte. Azken horiek ere aipatu parkean daudenen antzeko diseinua izango dute. Obrak direla eta, inguru guztia itxiko dute, ibilgailuen trafikoan trabarik eragingo ez badu ere, une jakin batzuetan baino ez bada. Halaber, oinezkoen bidea besteratuko dute behar denean, seinale egokien bitartez. Uste dute lan hauen iraupena 3 bat hilabetekoa izango dela eta horien aurrekontua 245.000 eurokoa izango da.


Emakume bat hil du ustez bikotekide ohiak labankadaz, Barakaldon

Erasoa andrearen etxean izan da, eta harekin zegoen laguna lepoan larriki zauritu du erasotzaileak; ordu batzuk geroago, Ertzaintzak atxilotu egin du ustezko hiltzailea, Sestaon. Genero indarkeriagatik hildako seigarren emakumea da; atxilotua 25 urteko gizon bat da, eta urruntze aginduaren pean zegoen, Ertzaintzak jakinarazi duenez.


Bi auzipetu espetxera eta beste 45ak aske akordioa adostu ondoren

Hasi eta bukatu. 11/13 sumarioagatik 10:00etan hasi den epaiketak bide laburra egin du. Bi aldeen artean akordioa adostu dute eta 47 auzipetuetatik 45ek espetxea saihestu dute; beste bik berriz, Arantza Zulueta eta Jon Enparantza espetxeratu egingo dituzte. Aurretik behin behinean egindako espetxealdiak kontuan hartuta, hilabete batzuk egin beharko dituzte kartzelan. Beraz, Onintza Ostolaza oiartzuarra eta Manu Ugartemendia oreretarra etxerako bidean daude. Horiek ziren sumarioaren barruan Oarso Bidasoko bi auzipetuak.

Auzipetu guztiek leporatutako delituak onartu dituzte, eta fiskalak zigor eskaera aldatu egin du. Zuluetarentzat hiru urte eta sei hilabeteko eskaera egin du eta Jon Enparantzarentzat bi urte eta zazpi hilabetekoa; gainontzeko 45 auzipetuei, berriz, urte bat eta sei hilabeteko eta bi urtera arteko zigorra ezarri diete.


Mikel Olabe: "Datorren urtera begira mobilizazioak areagotuko ditugu"

Ordainduk Ohiko Batzar Orokorra egin zuen atzo, Amaia Antzokian. Galdutako aurrezkiak berreskuratzeko prozesu juridikoaren xehetasunak aipatu zituzten. Bergarako epaitegiak 2017ko urtarrilaren 17an finkatu du epaiketa aurreko entzunaldia.

Ordaindu plataformak Ohiko Batzar Orokorra egin zuen atzo goizean eta 300 lagun baino gehiago bildu ziren bertan. Lehenik eta behin, aurreko batzar orokorreko akta onartu zuten aho batez. Jarraian gai juridikoen atala izan zuten hizpide.

Ordaindukoek euren aurrezkiak berreskuratzeko prozesu judiziala irekitzea erabaki zuten. Horretarako, Donostiako Sunion Abogados bufetea aukeratu zuten, Errealaren hartzekodunen konkurtsoan eta Alfa enpresaren itxieran zeukaten esperientziagatik.

Raul Tenes abokatuak prozesu juridikoaren egungo egorea azaldu zuen.

"Gure aldetik demandaren idazkia aurkeztu genuen, eta Mondragon Korporazioak demanda hori erantzuteko idazkia ere aurkeztuta dauka. Horren aurrean, Bergarako epaitegiak 2017ko urtarrilaren 17an ezarri du epaiketa aurreko entzunaldia egiteko eguna. Epaiketaren bista aurretiko tramite bat izango da. Alde bakoitzak bere argumentuak eta frogak jarriko ditu mahai gainean eta epaiketarako data ezarriko da" azaldu du Tenesek.

Mondragon korporazioak enpresaren bideragarritasunari buruzko informazio faltsua zabaldu zuela argudiatuko dute. Bazkideek euren aurrezkiak mantentzeko mezua jaso zutela frogatzea da euren asmoa.

"Fagorren hartzekodunen konkurtsoa baino bi urte lehenago, Korporaziotik bazkideei helarazitako mezu faltsuan oinarrituko dugu salaketa. Aurrezkiak enpresan sartuta zituzten bazkideei bereziki bidalitako mezua zabaldu zuten. Fagorren krisia iragankorra eta bideragarria zela esan zieten, horretarako euren aurrezkiak bertan mantentzea funtsezkoa zela azpimarratuz".

"Argi daukagu gure egoeraren erantzuleak Mondragon Korporazioa eta Eusko Jaurlaritza direla. Lehena, Fagor Etxetresnaken zorra finantzatzea posible zela esateagatik, eta bigarrena, gure egoeraren aurrean ezer ez egiteagatik" adierazi zuen Mikel Olabek, Ordainduko bozeramaileak.

Datorren ekitaldirako alderdi politikoekin elkartzeako asmoa dute, beraien egoeraren inguruan esateko dutena entzuteko. Horretaz gain, mobilizazioak areagotuko dituztela esan zuen Olabek.


Azken txanpa

Aurtengo Kontxa ere bukatu da eta batek baino gehiagok astelehen ederra izango dute gaur. Orion eta Hondarribian behintzat, bazuten zer ospatu. Hemendik ere zorionak arraunlari guztiei baina batez ere Etxeberri eta Izarori; Aitona batel hartatik ametsak egi bihurtzen jarraitzeagatik.

Zumaiarrak ez gara oso fin ibili Kontxako bi estropadetan. Lehenengo jardunaldian, semaforoa zela eta ez zela “lotan” atera ginen eta gero ez genuen asmatu arraunean. Bigarrengo igandean berriz, kalearekin ez dut uste suerte gehiegirik izan genuenik eta buruak ere ez zigun askorik lagundu. Egia da, osteguneko sailkapen estropadan laugarren postu itxaropentsu bat lortu genuela, eta motibatuak ginela paper polit bat egiteko Donostian. Tamalez, gauzak ez dira beti batek nahi duen bezala ateratzen. Hala ere, Kontxako estropadetan sailkatze hutsa izugarria da; ezin baikara ahaztu asko eta asko kanpoan geratu direla.

Inori meritua kentzeko asmorik gabe, aipatzekoa iruditzen zait lehenengo jardunaldian Zumaiako Telmo Deun ontzian 14 harrobiko arraunlarik arraun egin genuela esatea, gutxi izango direlako hori bizi izan dutenak edo biziko dutenak. Argi dago, gu bezalako elkarte txiki batentzat ezinbesteko oinarria direla txikienak beraz, jarraitu gogor gazteekin lan egiten.

Bestalde, errekorrak direla eta ez direla, 2012ko Kontxako bigarren jardunaldian zumaiarrok ezarri genuen 10:35,62 denbora beste urte batez hautsi gabe geratzen da. Ni bertan nintzen arraunean, laugarren tostan estriborretik eta bandera Galizia aldera joan bazen ere, errekorra gurea izaten jarraitzen duela jakiteak, harrotasuna ematen dit.

Irailean sartu garen bezala eta Kontxako estropadak amaituta, asko dira arraun denboraldia bukatutzat eman dutenak baina guri oraindik azkeneko txanpa geratzen zaigu Euskotren Ligarako Play Off-erako txartela lortu genuelako. Saiatuko gara Kontxako arantza kentzen eta gure bertsiorik onena ematen; entrenatzaileek esaten diguten bezala: “dakizuena iten dezuenian, txalupa ibili iten da”. AUPA EKIPO!


Emakume bat zauritu da Zestoan izandako trafiko istripuan

Gaur goizean trafiko istripua izan da Zestoan, GI-631 errepidean, 07:10 aldean. Auto bat bidetik atera da, eta hesi baten kontra jo du. Autoaren gidaria Donostia Ospitalera eraman dute zaurituta. Istripuaren ondorioz, errepidea garbitu behar izan dute, baina dagoeneko zabalik dago.


Abenduren 31ko elkarretaratzea

Urtats gauez jende multxo polit bat bildu da elkarretaratzera, gau berezi hortan ere presoak gogoan dituztela erakusteko. Usaian bezala 7etan hasi da eta oren erdi batez jendea egon da arkupe azpian.


776 langileri eragingo dion espedientea aurkeztu du Tubos Reunidosek

Langileen ordezkariak eta zuzendaritza datorren astelehenean elkartuko dira.

Tubos Reunidos enpresako zuzendaritzak enplegu erregulazio espedientearen dokumentazioa eman die langileen ordezkariei. Dokumentazioaren nondik norakoak modu sakonean aztertzeko denborarik izan ez badute ere, sindikatuek jakinarazi dute espedienteak 776 langileri eragingo diela.

Espedientetik kanpo geratu dira zuzendaritza, arloko arduradunak, komertzialak, zerbitzu medikua eta zaintzaileak.

99 eguneko espedientea, ia urteko lanaldiaren herena

Hamabi hilabeteko iraupena izango du espedienteak eta beharginek 99 egunez ez dute lanik egingo, lanaldiaren heren bat, gutxi gorabehera. Hortaz, 204 egunekoa izango da lan jarduera.

Langileen ordezkariak eta zuzendaritza datorren astelehenean, apirilaren 4an, elkartuko dira. Momentuz, ez dago akordiorik eta baldintzak alda daitezke. Horrez gain, esan bezala, sindikatuek ondo aztertu behar dute dokumentazioa.


Etorkizuna Eraikiz ezagutu du Ekonomiako Nobel sariaren irabazleak

Joseph Stiglitz Ekonomiako Nobel sariduna hartu zuten herenegun foru jauregian Gipuzkoako diputatu nagusi Markel Olanok eta Ekonomisten Euskal Elkargoko presidente Iñaki Ruizek. Lan bilera egin zuten eta, bertan, diputatu nagusiak Etorkizuna Eraikiz foru programa aurkeztu zion ekonomialariari.

“Gipuzkoa gauzak ondo egiten ari den munduko horietako bat” dela uste du Ekonomiako Nobel sariaren irabazle den Joseph Stiglitzek, gaur adierazi duenez. “Gizarte ezberdintasuna maila baxuetan mantentzea lortzen ari zarete, eta lurraldeko ehun ekonomikoaren transformazioan asmatzen jakin duzue”, esan du. Stiglitzi harrera ofiziala egin diote gaur goizean foru Jauregian Gipuzkoako diputatu nagusi den Markel Olanok eta Ekonomisten Euskal Elkargoko presidente den Iñaki Ruizek. Ondoren lan bilera egin dute eta, bertan, foru arduradunak Etorkizuna Eraikiz foru programa aurkeztu dio, denon artean biharko lurraldea eraikitzeko erreminta. Stiglitzek interes handiz jaso du ekimenaren berri, eta etorkizuneko erronka eta desafioei aurre egiteko egin dezaken ekarpena nabarmendu du.

Ekonomiako Nobel sariaren irabazlea Donostian da egunotan, Gipuzkoa Talk (G-Talk) konferentzia zikloan pate hartzeko. Topaketa sorta Gipuzkoako Foru Aldundiak eta Ekonomisten Euskal Elkargoak antolatu dute, elkarlanean. Marko honetan, eta Garapena, desberdintasuna eta demagogia XXI. mendean izenpean, hitzaldia eskainiko du gaur 19.00etan Stiglitzek Kursaalean, 700 lagunen aurrean. G-Talk hitzaldi zikloaren parte izateaz gain, ekitaldia Ekonomisten Euskal Elkargoak urtero antolatzen duen Ekonomisten Foroaren parte ere bada.

Goizeko bileran, Olano eta Ruizez gain, parte hartu dute Ekonomia Sustapen, Landa Ingurune eta Lurralde Orekako foru diputatu den Ainhoa Aizpuruk; Ogasun eta Finantzetako foru diputatu den Jabier Larrañagak; eta Gipuzkoako Ekonomisten Euskal Elkargoko arduradun den Maite Villafruelak. Gipuzkoako ehun ekonomikoaren eta enpresa ereduaren ezaugarriak aurkeztu dizkiete foru arduradunek Stiglitzi: industriaren pisua, ETE kopuru altua, berrikuntzaren aldeko apustua, ekonomia soziala… Gainera, Gipuzkoak eta euskal lurraldeek duten zerga eta finantza sistema berezia aurkeztu diete eta, hemen, autogobernua ahalbidetzen duen eta arrakastaren gakoetako bat den Kontzertu Ekonomikoari buruzko xehetasunak azaldu dizkiete. Diputatu nagusiak esan dudenez, susperraldi eta krisialdia gainditzeko puntuan dago Gipuzkoa, baina “triunfalismoetatik urrun mantendu behar dugu”. “Epe motzetik begirada altxatu eta epe ertain eta luzean izango ditugun erronkei aurre egiteko prestatzeko garaia da”, gehitu du.

Horretarako martxan jarri den Etorkizuna Eraikiz programa aurkeztu dio ondoren Olanok Stiglitzi. Aldundiak bultzatzen duen proiektu honen bitartez, eta esperimentazio aktiboa erabiliz, gaurtik biharko Gipuzkoa eraiki nahi da. “Zer egiten dugun bezain garrantzitsua da egiten duguna nola egiten dugun eta, horregatik, Etorkizuna Eraikizek irekia eta elkarlanekoa den gobernantza eredua darabil, guztioi eragiten digun erronka honi erantzuteko ahaleginean herritarrak eta gizarte antolatua ere inplikatuz”, esan du.

Honela, zibersegurtasuna, zahartze osasuntsua edota elektromugikortasuna bezalako alorretan Aldundia bultzatzen ari den lana ezagutu du Stiglitzek. Oso interesgarriak direla iritzi dio, lurraldearen transformazioan lagundu eta etorkizunean ere lehiakorrak izaten jarraitzeko erreminta baliagarriak direlakoan.


Israelgo Parlamentuak babesa agertu dio gobernu berriari, aldeko 68 boto eta aurkako 48rekin.


PDP botereko alderdiak irabazi du

Nigeriako Hautes Batzorde Independenteak gaur jakinarazi ditu Presidentziarako eta Legebiltzarrerako hauteskundeetako emaitzak eta, haren arabera, Umaru Musa Yar'Adua Alderdi Demokratiko Popularreko (PDP) buruak irabazi ditu. Boterean dago gaur egun PDP, eta 24.638.063 boto lortu ditu.

Boto kopuru hori lortuta, ez dute bigarren itzulia egingo Nigerian, eta maiatzaren 29an har dezake kargua Yar'Aduak Olusegun Obasanjo presidentearen eskutik.

Muhammadu Buhari Nigeriako Herri Denen Alderdiak (ANPP) izan da bigarren indarra hauteskundeetan, 6.605.299 bozekin. Hirugarren, Atiku Abubakar-en Akziorako Kongresua: 2.637.848.


Leiçaur 2012 aurkezpena, gaur Basteron

Ostegun honetan, azaroak 15, iluntzeko 19:00tan aurkeztuko du Andoaingo Udal artxiboak Leyçaur 12 Andoaingo ikerketa historikoen aldizkari-liburua. Hitzordua Bastero kulturguneko ekitaldi aretoan ipini dute. Liburua hamar eurotan salgai izango da, ohiko saltokietan.

Argazkiak | Aukeratutako lanak:

Andoaingo karlista

garaiko gotorlekuak

Arantzadi zientzia elkarteko partaide diren Alfredo Moraza Barea, Javier Buces Cabello eta Miren Garcia Dalmau egileen hitzetan “Guda karlistak eta gutxi landutako gai bat aztertu nahi izan da: gotorlekuak.” Egindako lana informazioa bildu eta kokalekuak ikustearena izan da. Hamabi gotorleku kokatu ahal izan dituzte Andoainen.

Andoaingo Musika

Bandaren Historia

Xabier Huitzi Belamendia andoaindarraren “Ez abandonatu instrumenturik edozein taberna-zulotan” lana. Bandaren historiaren bilakaera eta mugarri izan daitezkeen gertakariak aztertzen dira. Bandaren aipamena egiten den lehenengo dokumentuetatik gaurdaino, bandako kideen bizipenen ikuspegitik.

SAPAREN IBILBIDEA

1935-1985

“Sociedad Anónima de Placencia de las Armas. SAPA. Enpresa baten ibilbide historikoa (1935-1985)” Victor Placencia Mendia andoaindarraren ikerketa, fabrikak bere baitan izan duen hainbat alderdi interesgarriak aipatuz. Andoainen kokatu zenetik, akziodunen artean banka pribatuak partaidetzarik handiena osatu izana edo antzeko beste batzuekin eginiko harremanak eta bestetik, lantegiaren instalazioak, atzerritarren menpekotasunetik ateratzeko egindako ahaleginak, ekoizpena arlo zibilera zuzenduz izandako bilakaera, langileria eta haientzako etxebizitzak.

“Andoaingo ezizenak”

BELAUNALDIZ BELAUNALDI

Jose Ignazio Okiñena Perelló legegizonaren eskutik, ikerketa honek andoaindarrek belaunaldiz belaunaldi ezizenari edo goitizenari eman dioten erabileraz dihardu. Jendartean ezagutzeko, herritarren gatz eta grazia agerian uzteko erabili izan da goitizena. Desagertzeko arriskuan dagoen izendatzeko era horrek Andoaingo historiaren atal handi bat eramango luke berarekin, hala gertatuz gero.


Pakistango Musulmanen Liga izan da nagusi hauteskundeetan

Hauteskunde Batzordearen iritziz hauteskundeak "askeak eta justuak" izan dira, eta parte-hartzea % 60koa izan dela adierazi du.

Fakhruddin G Ebrahim Pakistaneko Hauteskunde Batzordeko presidenteak esan duenez, hauteskundeak "askeak eta justuak" izan dira.

Halaber, parte-hartzea % 60koa izan dela gaineratu du.

Emaitza ofizialak noiz berretsiko zain, Pakistaneko Musulmanen Liga da alderdi bozkatuena, Gobernua eratzeko gehiengo nahikoarekin gainera.

Nawaz Sharif Pakistango lehen ministroak bere alderdiaren, Liga Musulmanaren, garaipena aldarrikatu zuen larunbat gauean.

Lehen emaitzak ezagutarazi ostean, jendetza bildu zen Lahoren, eta Sahrif eurei mintzatu zitzaien, Imran Jan cricket jokalaria buru den alderdiari aurre hartu ziola jakin eta gero.

Hitzaldian, "herrialdea krisitik ateratzeko ahalegin guztiak" egingo dituela esan zuen eta Pakistan "herrialde baketsu eta oparoan" bilakatuko duela esan zuen Pakistan Irratia kate publikoan esandakoaren arabera.

Halaber, "gehiengo absolutua" lortzea espero duela esan du, "Gobernu berria eratzeko botoak eskatzea ekiditeko"; izan ere, koalizio Gobernuak ez lukeela "ongi" funtzionatuko esan du.

Batzorde Nagusiak 272 jesarleku ditu, eta 268 eserlekuengatik lehiatuko dira hautagaiak. Halaber, lurralde-batzordeen 577 jesarlekuetatik 571 banatuko dira gaurko hitzorduan. Gobernu zibilen arteko trantsizio baterako lehen hauteskunde deialdia da.

Atentatuak

Gutxienez 13 lagun hil dira eta beste hainbat lagun zauritu dira Pakistango zenbait hiritan izandako atentatuetan. Hauteskunde-eguna izan da Pakistanen, gobernu zibilen arteko trantsizio baterako lehen hauteskunde-hitzordua, alegia.

Atentaturik larriena Karachin izan da, herrialdearen bigarren hiri nagusia. Bertan 11 lagun hil eta beste 50 zauritu dira Quaidabadeko zonaldean hautagai baten aurka izandako atentatuan. Awami Alderdi Nazionaleko (ANP) hautagaia izan da atentatuaren helburua. Ibilgailuan zegoenean lehergai batek eztanda egin du. Hala ere, hautagaia onik atera da.

Ehsanullah Ehsan Tehrik-i-Taliban Pakistango talde talibanaren bozeramaileak atentatua aldarrikatu du. "Eraso horrengatik harro gaude, guk egin dugu eta gehiago egingo ditugu", aurreratu du bozeramaile horrek.


Oiartzungo III. Kirol Astea, luzeagoa eta praktikoagoa

Udalak eta herriko eragileek elkarlanean antolatu dute astea.

Berritasunekin dator Oiartzungo III. Kirol Astea. Aste oso bat iraungo du aurten, asteburura luzatuta, jarduera praktiko gehiago egin ahal izateko.

Hilaren 10etik 17ra ospatuko dute, eta mendizaleen, raketisten, txirrindularien eta beste hainbat kirolarien lana beste ikuspuntu batetik ikusteko aukera egongo dela ziurtatu du Oiartzungo Udalak. Herriko eragileekin batera elkarlanean aritu dira, kirolaren baloreak ahal bezain beste hedatzeko asmoz.

Kirol Saria banatuko dute aurten ere bai. Kasu honetan, Karrikako Artaso elkarteari emango diote. Modu horretan, urteetan zehar xanistebanetako auzoen arteko sokatira proba antolatzen egiten duten esfortzua eskertu nahi diete. Oiartzungo Kirol Aholku Kontseiluak aukeratu du saritua, herritarrek helarazi dizkieten proposamenen artean aukeratuta.

Hilak 10, larunbata

09:00etatik 13:00etara, Eskola Kirolako jardunaldia: BTT.

16:00etan, Eskola Pilota: Xistera probaketa (Haurtzaro ikastolako pilotalekuan).

16:30ean:, BTT proba Txaran.

17:00etan, Antzinako eta gaur egungo jolasak, familientzat, Doneztebe plazan.

Martxoak 11, igandea

08:30ean, Eskolarteko XXXI. Mendi Ibilaldi Neurtua (izena martxoaren 8a baino lehen eman behar da e-posta bidez).

Martxoak 12, astelehena

08:15ean, Igeriketa probatzeko ate irekiak, Elorsoro kiroldegian.

10:00etan, Abittu jarduera fisikoaren orientazio zerbitzuaren aurkezpena, kiroldegian.

13:30etik 20:45era, Ciclo indoor probatzeko ate irekiak, Elorsoro kiroldegian.

15:00etan: elikadura osasuntsua eta bizitza aktiboaren inguruko kafe-tertulia, gurasoentzat, Abaraxka ludotekan.

Eskola Pilota Txapelketako hasiera, Elizalde eta Haurtzaroko pilotalekuetan.

Martxoak 13, asteartea:

08:15ean, igeriketa probatzeko ate irekiak, Elorsoro kiroldegian.

11:00etatik 17:00etara, zirkuitu bio-osasungarriko gailuen erabilerari buruzko tailerra, Txara parkean.

13:30etik 15:45era, Ciclo indoor probatzeko ate irekiak, Elorsoro kiroldegian.

18:00etan, hip-hop erakustaldia, Kontzejupean.

19:00etan, Ameriketan bizikletan emanaldia, Ainhoa Perez de Nanclares eta Koldo Zubizarretaren eskutik, udaletxeko areto nagusian.

Hilak 14, asteazkena

13:30etik 20:45era, ciclo indoor probatzeko ate irekiak, Elorsoro kiroldegian.

16:45ean, gimnasia akrobatiko erakustaldia, Kontzejupean.

17:00etan, bizikleta mekanika eta ginkana, Beheko Plazan.

18:00etan, mendi buelta korrika, LH3tik DBH 2. mailako haurrentzat, Haurtzaro Ikastolatik.

19:00etan, Raketistak lehen eta orain dokumentalaren emanaldia eta mahai-ingurua, udaletxeko areto nagusian.

Hilak 15, osteguna

11:00etatik 17:00etara, zirkuitu bio-osasungarriko gailuen erabilerari buruzko tailerra, Txara parkean.

13:30etik 15:45era, ciclo indoor probatzeko ate irekiak, Elorsoro kiroldegian.

18:00etan, zumbakids saioa, Doneztebe plazan.

19:00etan, Everesteko gailurra neguan eta oxigenorik gabe igotzeko saiakerei buruzko hitzaldia Alex Txikonekin, udaletxeko areto nagusian.

Hilak 16, ostirala

18:00etan, herri kirol jardunaldia, Done Eztebe plazan.

20:00etan, III. Kirol Sariaren ekitaldia eta Oiartzungo kirolarien mahai-ingurua: Artaso Elkartea (sokatira), Egoa Alvarado (crossfit-), Oiarpe (pilota) eta Jon Otegi (sega).

Hilak 17, larunbata

09:00etan, mendian korrika, Uztapide plazatik abiatuta.

16:00etan, palaz eta eskuz, Kirol Asteko Txapelketako finalak, Haurtzaro Ikastolako pilotalekuan.


Idiazabaldarrak helikopteroan ibili dira gaur goizean

Usurbilgo Ak-Helicopters enpresako helikopteroa Idiazabalen da gaur, herriko abeltzain eta nekazarien azoka dela eta. Goiturrek deitua ekarri dute helikopteroa. Nahi duten guztiek helikopteroan ibiltzeko aukera izango dute, 15:30etik 18:00etara, herriko ikastetxeko jolastokian. Goierri zerutik ikusi nahi dutenek, 60 euro ordaindu behar dute. Helikopteroak ikusmin handia piztu du eta idiazabaldar asko hurbildu dira. Batzuk, helikopteroan ibiltzeko eguraldi bikaina lagun, animatu egin dira. Helikopterora igotzen lehena Benta Txikiko Juanita Oiarbide izan da.

Goiturrek Ak-Helicopters enpresarekin akordioa sinatu du. Goierriko festa nagusietara ekarriko dute helikopteroa eta enpresei zerbitzu honen berri emango diete. Hoteletan eta turismo bulegoetan ere eskainiko dute Goierri zerutik ezagutzeko aukera.

Jarraian, Idiazabalen ateratako argazkiak eta grabatutako bideoak.


Ahalduntzerako Eskolak, jendartera

Garazi Lopez Etxezarreta Berdinatsun zinegotzia auzo elkarteetako emakumeekin.

Ahalduntzerako Eskolak bukatu du ikasturtea, eta bertan parte hartu duten auzo elkarteetako emakumeek egindako lanak erakutsiko dituzte orain, herritar orori begira, baina batez ere emakumeei begira hilaren 29tik ekainaren 2ra bitartean Merkatuzarren zabalduko duten erakusketan. Horrekin batera, hainbat ekintza ere antolatu dituzte, ikasturtean ikasitakoarekin lotuta batzuk, eta hausnarketarako beste batzuk. Guztiak, Merkatuzarren izango dira. Berritasunen artean, ekainaren 2an antolatu dituzten mahai jokoak aipatu ditu Lopez Etxezarretak, “ohikoak izango ditugu, baina bereziak ere besteak beste, tribial feminista”.

Garazi Lopez Etxezarreta Berdintasun zinegotziak gogorarazi du Emakumeen elkarlanerako espazio propioak direla Ahalduntzerako Eskolak: “Modu indibidualean, autonomia lortu eta norbere buruarekin konfiantza izateko, eta kolektiboki pentsatuta jendartean parekidetasuna lortzeko”.

Errenteriako Udalak eta auzoetako emakume elkarteek pasa den urrian hasi zuten Ahalduntze Eskola. Ikasturteak emandakoa jendarteratzeko garaia heldu zaie orain, eta horren harira, herritar guztiak deitu dituzte erakusketa ikusi zein antolatutako ekintzetan parte hartzera.

Egitaraua

Hilaren 29tik ekainaren 2ra. Erakusketa Merkatuzaren, 17:00etatik 20:00etara.

Hilak 29, astelehena. 17:00etatik 18:30era, eho-ziri lanak; 17:30etik 20:00etara, zine foruma.

Hilak 30, asteartea. 18:30etik 20:00etara, olio pintura.

Hilak 31, asteazkena. 18:30etik 20:00etara, Euskal dantzak.

Ekainak 1, osteguna. 17:30etik 18:30era areto dantzak; 18:30etik 20:00etara, zumba.

Ekainak 2, ostirala. 17:00etatik 18:30era, mahai jokoak.


Donostia 2016k hiriko sortzaileen lana erakutsiko du asteburu honetan

Katapulta musikariak, argazkilariak, ingeniariak eta beste profil askoko sortzaileak biltzen dituen plataformak Sortzaileen diziplina arteko Erakustaldia antolatu du Donostia 2016ren egoitzan.

Donostia 2016 Europako kultur hiriburuaren espazioak Sortzaileen diziplina arteko lehen Erakustaldia hartuko du asteburu honetan. Katapulta plataformak hiriko sortzaileen ekimenak iragartzeko egingo dituen jarduera publikoetako lehena izango da larunbat-igandeetakoa.

Hitzaldiak, proiekzioak eta musika emanaldiak izango dira Katapultak prestatutako programan. Proiektuaren atzean, Buenawista Prolleckziom's musika elkartea dago, 1988an Buenavista Donostiako auzoko etxe okupatuan, "euskal punk-rock eszenaren jaiolekuan", sortutako taldea.

Elkarte horren bidez, musikariek, zinemagileek, argazkilariek, ingeniariek, ekonomialariek eta beste hainbat sortzailek joan den urtean osatu zuten. Beren inguruko sormen ahalmena albait urrunen eramatea da beren asmoa, eta "Donostia 2016 proiektuaren DNAn filosofia bera dagoenez", kultur hiriburuaren sustatzaileek egoitzako ateak zabaldu dizkiete, suhiltzaileen behinolako egoitza, hilaren 29an eta 30ean Sortzaileen diziplina arteko Erakustaldia egin dezaten.

Ikerne Gimenez Max sari bi irabazi dituen eszenografoak zabalduko du programa, larunbatean, sormen lanetan "ideiatik" "irudira" dagoen bidea azaltzen duen hitzaldiaren bidez.

Beste sortzaile asko pasatuko dira Donostia 2016ren egoitzatik. Koldo Almandozek, esaterako, "Zineborrak. Bocetos de Cine" aurkeztuko du.


Abizenak euskalduntzeko kanpaina abiatu du UEMAk

"Guk abizena, eta zuk?" lelopean abizenak euskalduntzeko kanpaina paratu du abian UEMA Udalerri Euskaldunen Mankomunitateak. Hala, «bere izanarekin koherente izateko eta abizenak euskalduntzeko» deia egin die euskaldunei. Horretarako egin beharreko urratsak hauek dira: lehenbiziko, erregistro zibilera edo bake epaitegira joan eta abizena euskal grafiaz paratu nahi duzula erran, eta han ematen duten eskaera orria norbere datuekin bete behar da. Agiri hauek eraman behar dira: nortasun agiriaren fotokopia –adinez nagusia ez bazara, gurasoena ere behar da–; hitzez hitzeko jaiotza ziurtagiria –epaitegian eskatu beharrekoa–; errolda agiria –udaletxean eskatu, eta adinez nagusia ez bazara, gurasoena ere behar da–; familia liburuaren fotokopia –ezkonduta bazaude edo seme-alabarik izanez gero–; eta seme-alaben nortasun agiriaren fotokopia –16 urtetik gorako seme-alabak izanez gero–.

Gogoratu, gure eskualdean sei direla UEMAren barne dauden udalerriak: Arantza, Areso, Bera, Etxalar, Goizueta eta Leitza.


Beste zortzi hileko zigor eskaera Cabezudorentzat

DONOSTIA. Gipuzkoako Auzitegi Nagusiko Fiskaltzak Kote Cabezudo argazkilariari beste zortzi hilabeteko kartzela zigorra ezartzeko eskatu du, «molde erotikoko» gazte baten argazkia sare sozial batean erakustea egotzita. Ministerio Publikoaren akusazio idazkiak jasotakoaren berri eman du Efe berri agentziak. Sexu erasoak, dokumentazioa faltsutzea, eta, besteak beste, justiziari oztopo egitea leporatuta, Cabezudoren aurkako hainbat auzibide daude abian —ia 50 deliturengatik dago auzipetuta—, eta, kautelazko neurri gisa, espetxean dago iazko maiatzetik. Auzi nagusiari buruzko epaiketa datorren urtean da egitekoa.

Azken zigor eskaeraren arabera, akusatuak 2013an jarri zuen sare sozial batean gaztearen argazkia. 2014an, haren aurkako auzi nagusia ikerketa fasean zegoenean, Gipuzkoako Auzitegiak eskatu zion sare sozialetatik kentzeko bera akusatu dutenen argazkiak eta bideoak. Horiek kendu gabe jarraitzen zuen hiru urte geroago, eta berriro ohartarazpena egin zioten auzitegitik. Fiskaltzak dioenez, argazki jakin hori sare sozialean zegoen iazko maiatzean. Beraz, agintaritza judizialari desobeditu ziola ebatzita, fiskaltzak beste zortzi hileko zigor eskaera egin du.


2019ko Mundakako San Pedro jaietarako kartel lehiaketa abian dago

Mundakako Udalak 2019ko San Pedro jaietarako kartel lehiaketaren oinarriak aurkeztu ditu.

Zehaztu dutenez, egile bakoitzak bi kartel aurkeztu ahal izango ditu. Gaia eta kartela egiteko erabilitako teknikak egileak erabakiko ditu. DIN A2 formatuan, euskarri zurrunean eta formatu digitalean San Pedro 2019 – Mundaka lelopean aurkeztu beharko dira kartel lehiaketarako lan guztiak.

Horiek itxitako gutun batean entregatuko dituzte parte hartzaileek, beraien sinadura kanpoan jarri barik. Leloaren azpian, egilearen izen-abizenak, telefono zenbakia eta NAN zenbakia jarri beharko dituzte.

Lanak aurkezteko epea apirilaren 8tik 19ra bitartean irekiko dute. Dokumentuak Mundakako udaletxean utzi beharko dira egun horietan.

250 euroko saria

Lehiaketaren irabazleak. 250 euroko saria irabaziko duela zehaztu dute antolatzaileek. Epaimahaia udalak izendatutakoa izango da, eta bere epaitza apelaezina izango da.

Aurkeztutako kartelek gutxieneko kalitate teknikoa betetzen ez badute, lehiaketa eman gabe geratu ahalko dela nabarmendu dute. Kasu horretan, udalak aukeratutako artista batek sortutako kartela erabiliko dute.

Oraindik ez dute zehaztu saria emateko lekua eta eguna.


Kate guztiak askatu ditu

Mikel Landa Giroa irabazteko lehian sartu da berriro, 13. etapan erakustaldia emanda. Ilnur Zakarinek irabazi du, Mikel Nieveren aurretik


Lenaok kontzertu berezia eskaini du Oñatiko gaztetxean

Jende asko batu da Antixenan, eta hainbatek ere familia giroan jarraitu dute emanaldia Antixenan.

Kontzertuarekin "oso gustura" gelditu da taldea. Izan ere, jende asko batu da Antixenan domeka eguerdian, Lenaoren doinu eta kantuak jarraitzeko. Horrela, familia giroan ere jarraitu dute emanaldia herritar askok.

Emanaldiari dagokionez, azkenengo diskoaz gain, lehenengoko laneko hainbat abesti ere jo ditu taldeak, eta bi bertsioendako tartea ere izan dute. Tartean oso gustuko duten Ryan Adamsen bertsio bat, eta Itoizen Berandu da abestia.

Egoitz Olalde bateria-jolearen azkeneko kontzertua izan da Lenao taldean.


Jon Zaldua gai-jartzaile eskolan

Gai-jartzaile Eskolak ikasturteari larunbatean emango dio amaiera Gurea aretoan antolatutako bertso saioarekin. Ikastaroan parte hartu duen Jon Zaldua billabonatarrak eskolan izan duen esperientziaz hitz egin digu.


70 gazte inguru bildu ziren Azebarrin egindako aurkezpenean

Gure Esku Dagoko gazte taldeak 70 gazte biltzea lortu zuen Azebarrin egindako aurkezpenean.

Joan den larunbatean, hilaren 2an, Gure Esku Dagoko gazte taldeak gazteei zuzendutako aurkezpen bat egin zuen. Bertan, Gure Esku Dagok aurten duen egitasmoa azaltzea zen helburua, bai nazio mailan eta baita Getxo mailan egingo zena ere.

Horretaz gain, gazte taldeak bere erronka plazaratu zuen. Gazte taldearen helburua da giza kateko kilometro bat 500 gazte getxoztarrez osatzea, hau da, "gazte kilometro" bat egitea. Aurkezpen arrakastatsua izan zen, 70 gazte inguru hurbildu ziren.


Ondarroako San Ignazioko kaltetuek elkarretaratzea deitu dute zapaturako

Zapatuan [uztailak 8] 11:00etan 42-B atariaren parean batzeko deia egin du Saiñazio Mendi Azpixan gestorak. Elkarretaratzean salatuko dute etxebizitza, lokal eta lurretatik kanpo 16 hilabete daramatzatela. Gestorako kideek elkarretaratzera zapi gorriekin joateko deia egin diete herritarrei.


Milagrosak jasoko du Ordiziako gaztetxe berria

Gaur aurkeztu dute Ordiziako Gazte Asanbladak eta Udalak gaztetxe berria izango dena: Milagrosa eskola ohia. Gaztetxe zaharra itxi, eta gogoeta prozesu baten ondoren hartutako erabakia da, lehenago bizilagunekin eta zahar egoitzako kideekin kontrastatu dutena.

Uztailean itxi zuten Filipineta kaleko gaztetxea, eraikinaren egoera txarra zela medio. Ikerketa batzuk egin zituzten arren, ordurako gazteek erabakia hartuta zuten, eta gaztetxearen erabilera mugatuta zuten, arrisku egoerak ekidin asmoz. Ikerketaren emaitzak eskuan izanda, gaztetxe osoa hustu zuten, erabiltzaileentzako arriskutsua izan zitekeelako. Prozesuan “arduraz” jokatu dutela nabarmendu du gaur Igor Eguren Ordiziako alkateak.

Egurenek azaldu duenez, «badakigu eraikina zaharkitua dagoela, baina hori ere bada Gazte Asanbladak eta Udalak abiatu dugun elkarlanaren funtsetako bat; hilzorian dagoen espazioari bizia ematea». Abiatu duten bide horretan «sinesten» dutela azaldu du Egurenek eta gazteei, aurrerantzean ere «bidelagun» izango dituztela hitz eman die. Esan duenez, «udalari ezinbestekoa iruditzen zaio Ordiziako gazteriak espazio propiok izatea, eta zentzu horretan, gaztetxea gazteentzako alternatibak sortzeko eta garatzeko espazioa dela ulertzen dugu. Gazte Asanbladak Ordiziako dinamizazioan egiten duen lana geure egiten dugu, eta ahalegin horretan jarraitzeko eskaera egiten diogu».

Gazteek, euren aldetik, beraien ametsa «betiko gaztetxea mantentzea» dela adierazi dute, eta hori dela eta, Filipinar kaleko eraikina bertan mantentzeko eskatu dute, asanblada aukera desberdinak aztertzen ari delako. Hala ere, gune berrira lanerako gogoz iritsi dira. «Herritik herriarentzat sortutako gaztetxe bat» nahi dutela esan dute agerraldian, eta hori lortu asmoz, herritar guztiak animatu dituzte gaztetxe berrira hurbiltzera: «zuen guztion parte hartzea ezinbestekoa zaigu, izan haur, gazte edo heldu» esanez.

Ikusi gaztetxea barrutik Ordiziako Ahotsaren webgunean: www.ordiziakoahotsa.net


Abbasek bihar egingo du uztailaren 31ean egingo den erreferendumerako deialdia

Berradiskidetze Nazionalerako Agiria-ren inguruko erreferenduma asteartean zuen deitzekoa PAN Palestinako Aginte Nazionaleko presidente Mahmud Abbasek. Hamasekin akordioa lortzeko helburuarekin, baina, hiru egunez luzatu zuen epea. Gaur, Abbasen bulegoko iturriek adierazi dutenez, bihar egingo du deialdia PANeko presidenteak. Erreferenduma uztailaren 31ean izango da.

Bart gauean jakinarazi dute Abbasen bulegoko iturriek PANeko presidentearen asmoa. Azpimarratu dutenez, Abbasek hartua dauka erabakia eta ez du atzera egiteko asmorik Ismail Hania lehen ministro eta Hamaseko buruzagia ados egon ez arren.

Israel Zisjordaniatik erretiratu ostean, han, Gazan eta Jerusalem ekialdean estatu palestinar bat sortzea proposatzen du dokumentuak. Hori onartzeak Israel onartzea esan nahiko luke, zeharka bada ere. Hamas ados dago dokumentuko puntu gehienekin, baina ez guztiekin.


Iruña Veleia argitu

Berriki, Arabako Diputazioak eta Fiskaltzak kartzela zigor gogorrak (zazpi urte eta erdi) eta isun handia (ia 300.000 €) eskatu dituzte Iruña Veleiako aztarnategian lan egin zuten Eliseo Gil eta Oskar Eskribanorentzat: han aurkitutako grafitoak faltsifikatu izana leporatu diete.

Baina, zientifikoki, oraindik ez da frogatu benetakoak edota faltsuak diren.

Ekainaren 14an Iruña Veleia argitu ekimenak manifestu bat gizarteratu zuen, non auzi hau erabakitzeko bi eskari egiten diren: «grafitoen lagin bat Arkeometrian adituak diren Europako laborategietan aztertzea», eta «parteekin zerikusirik ez duten arkeologo entzutetsuek indusketa kontrolatuak egitea».

Gure artean eta arlo desberdinetan (idazleak, bertsolariak, kantariak, zientzialariak, ekintzaileak…), oso ezagunak diren 140 pertsonek eskari horiek babesten dituzte: tartean bada hernaiarrik ere.

Zu ere gonbidatuta zaude eskari horiek babestera eta sinadura eskatzen dizugu: ondoko helbidean aurkituko dituzu manifestua, sinatu duten 140ren izenak eta sinatzeko lekua: iruñaveleia.eu.

Informazio gehiago: www. sosiruñaveleia.org (eta beste asko). Mila esker.


Foruzaingoak bi ikasle atxilotu ditu NUPen

"Aldaketaren Gobernua" eta @UNavarra ikasleak atxilotzen Iruñeko unibertsitatean. Aski da! Gora ikasleon borroka! pic.twitter.com/CvXIV5fpg8 — Ikasle Abertzaleak (@IAbertzaleak) 2016(e)ko apirilak 28

Ikasle Abertzaleek eman dute atxiloketen berri sare sozialetan. NUPen errektoretzak Ekonomia eta Ingeniaritza fakultateetan erreformak egin nahi dituela-eta, protestan ari dira ikasleak azken asteetan. Gaur goizean, manifestazioa egin dute, eta 08:45 aldera joan dira foruzainak. Bi lagun atxilotzeaz gain, bat identifikatu dute.

LABek salatu du foruzainak "zakarki eta itsuski" sartu direla Nafarroako Unibertsitate Publikora, ikasleen protesta "jazartzera". Ohar batean, sindikatuak galdetu du nork eman dion baimena Poliziari campusean sartzeko eta ea errektoreak horrela konpondu nahi dituen arazoak: "Horrelakoa da adierazpen askatasunak NUPen izanen duen etorkizuna? Hau da errektoreak eta bere taldeak NUPerako aurkeztu zuten aldaketa? ".


Langabezian luze daudenendako programa

Nafar Lansarek prestakuntza eta enplegu-programa integratuaren eskaintza egin du Sakanarako. Lantegi eskolen antzekoak, haiek baino laburragoak dira, 2 eta 11 hilabete artean irauten dute. Nafar Lansaren izena emana izan behar da.

Prestakuntza eta enpleguko programa integratu berriak antolatzeko Nafar Lansarek diru-laguntzen bigarren deialdi bat argitaratuko du astelehenean. Prestakuntza eta enpleguko programa integratu berriak dira, aurten abian jarritakoak. Langabeendako dira, eta prestakuntza, orientazioa eta lan-merkatuan sartzeko bideak barne hartzen dituzte. Nafarroako Gobernuak emandako laguntzarekin tokiko erakundeek, elkarteek, fundazioek eta irabazi-asmorik gabeko beste erakunde batzuek, prestakuntza-zentroek edo enpresek susta ditzakete prestakuntza programa horiek. Haiek aukera izanen dute programa hori aurten edo heldu den urtean abiarazteko. Nafarroako Gobernuak 3,5 milioi bideratuko ditu programa horietarako 2017an eta 2018an; 1,23 aurten eta 2,4 heldu den urtean.

Orain hamar arlotan daude plazak: orga jasotzaileko gidari, zerbitzaria, gizarte eta osasun arreta, sukaldaritza... Zerrenda www.empleo.navarra.es web-orrian kontsulta daiteke, prestakuntza atalean, eta www.formacion.info webean. Parte hartzeko, enplegu-bulegoan izena emanda egon behar da.

Programaz

Iraupen luzeko langabeendako da programa hori. Parte hartzen duten pertsonek 2 eta 11 hilabete arteko iraupena duten saioetan ariko dira. Horietan, orientazio indibidualizatuak eragin handia du. Prestakuntzaren aurretik, prestatzen diren bitartean eta prestakuntza amaitu ondoren, parte-hartzaile bakoitzak tutore baten arreta pertsonalizatua jasoko du. Tutore horrek ibilbide-orri bat diseinatuko du laneratzea lortzeko. Horretaz aparte, langile horiek enpresekin jartzen dira harremanetan eta lan-eskaintzak jakinarazten dituzte. Lan-esperientziak antola daitezke enpresetan (lanekoak ez diren praktikak edo beste edozein kontratazio-modalitate).Bestalde, programan parte hartzea laguntzeko, erakundeek eguneko 12 euro arteko bekak eskaini ahalko dizkiete ikasleei.

Nafar Lansare iraupen luzeko langabeak lanean lehenago hasteko prozesuak areagotzen hasiko da. Horretarako, zerbitzu berri bat aterako du, prestakuntzari eta eskaintzei arreta handiagoa jartzeko.


'PP botatzeko zirrikiturik baldin bada, horretan lagunduko dugu'

Bakartxo Ruiz EH Bilduko hautagaiak dio, "abenduko hauteskundeetan EH Bilduk ez zuela lortu bere oinarrien sektore batekin bat egitea, eta orain, ilusioa berreskuratu dela somatzen" ari direla.

Eh Bilduk Nafarroan duen zerrendaburua izan dugu gonbidatu 'Faktoria'n, hauteskunde kanpainako elkarrizketen tartean.

Atzoko debatearen harira, eta bertan entzundakoak entzunda, EH Bilduk gobernu aldaketarako aukera zalantzan jartzen duela adierazi du Bakartxo Ruizek. Gainera, balizko gobernu aldaketa gertatzeko, alderdi sozialistaren esku-hartzea beharrezkoa izango dela gogorarazi du. Alderdi sozialista “ez dela fidatzekoa” esan duen arren, eskuina eta erregimenaren kontra egiten duen gehiengo sozialistari babesa emateko prest daudela gaineratu du.

Atzoko elkarrizketan Aitor Estebanek egin zuen moduan, Bakartxo Ruizek ere kritika egin dio Podemosen “La sonrisa de un país” leloari. Izan ere, “herrialde” horren barruan, euskal herritarron eskubide eta beharrek lekua izango duten kolokan jartzen du.

EH Bilduren lehentasunei erreferentzia eginez, eskuina agintetik bota eta bere inposizioak atzera botatzea dira orain alderdiaren helburuak. Era berean, Mozal legea, LOMCE legea eta lan erreformak iraultzeko edozein zirrikitu irekitzekotan, EH Bildu bertan izango dela nabarmendu nahi izan du Bakartxo Ruizek.

Aurreko kanpainarekin alderatuta, oraingo honetan, EH Bilduk aurreko hauteskundeetan galdutako ilusio eta gogoak berreskuratu dituela esan du 'Faktoria'n.


Pintura erakusketa gaurtik, Biterin

Mariarro Peña eta Jose Angel Yancik pintura erakusketa jarriko dute gaurtik 26ra, Biterin; 18:00etatik 20:00etara.


Mariasun Landak 'Inurrien Hiztegia' narrazio laburrez osatutako liburua argitaratu du

Narrazio laburrez osatutako liburua argitaratu du Mariasun Landak (Errenteria, 1949): Inurrien Hiztegia.


Goi tentsioko linearen aurka bilduko dira hainbat hautagai Deikaztelun

Goi Tentsioko Linearen aurkako mugimenduak jarraipena izango du datorren legealdian ere. Hori irudikatu nahian, linea honek kaltetutako hainbat herritako alkategaiek agerraldia egingo dute igandean Deikaztelun (Nafarroa). Horrekin batera, hainbat hautes zerrendek sinatu duten dokumentua ere irakurriko dute.Zainzuriaren Eguna ospatuko dute igande honetan Deikaztelun, eta egun hori baliatuko dute Autopista Elektrikoaren aurkako ekitaldia egiteko. Goierriko ordezkaritza bat Mutiloatik abiatuko da, 10:00etan. Ekitaldia berriz, 12:00etan izango da. Agerraldi horren bidez, EAEko eta Nafarroako gobernuei eskaera luzatu nahi diete berriz ere, tentsio altuko ibilbidearen kontra egin dezaten.Herri ugari kaltetutaGuztira, Gipuzkoa eta Nafarroako 44 udalerri kaltetuko lituzte Red Electrica Españolak (REE) eraiki nahi duen eta 400.000 voltioko potentzia izango lukeen linea honek. 85 metroko altuera izango duten 240 dorre jartzea aurreikusten du proiektuak. Horietako asko, ingurune babestuetan egingo lituzkete. Horrez gain, kaltetuen ustez, naturan ez ezik «osasunean eta garapen ekonomiko eta sozialean» ere eragingo luke proiektu horrek. Goierrin linea honek hainbat herri kaltetuko lituzke, besteak beste Ezkio-Itsaso, Gabiria, Mutiloa, Zerain, Segura, Zegama eta Idiazabal.


«Aurten, mila scalextric-en langa pasako dut, ziur»

Sei urte zituenean abiatu zuen bere kotxe bilduma Edorta Jauregik, bere poltsikotik erosten hasteko momentua iritsi zenean, «eromena» iritsi zitzaion.

Zaletasun ohikoenen zerrenda egiten hasiko bagina, seguruenik, scalextric-en bilduma egitea, ez litzaiguke otu ere egingo. Edorta Jauregiren (Tolosa, 1963) etxea, era guztietako auto ñimiñoz josita dago. Sei urte zituenetik hasi zen scalextric-ak biltzen, eta egun, hogei auto baino ez zaizkio falta, milako muga igarotzeko.

Scalextric-en bilduma egitea arrotza izan daiteke askorentzat.

Bai, baina oso hedatua dago. Gure ingurugiroan gutxi gaude, alabaina, Katalunia aldean ezaguna da afizio hau; sei mila autoko bildumak ere badaude. Urrutira joan gabe, Lasarten bertan ere badago klub bat. Kasualitatez, orain dela hiru hilabete joan ginen, eta sartzerako garaian, begiak dir-dir egin zidaten. Ez zitzaion ezer falta, goitik behera bikain zegoen prestatuta; hori bai, baldintza horietan, lehiaketetan dute fokua. Nire kasua ezberdina da, pasioa da eta kito. Egunen batean denbora librea baldin badut, batek daki; baina, egun, ezinezkotzat daukat.

Noiz hasi zinen bilduma egiten?

Gogoan dut lehendabiziko autoak 6 urte nituela oparitu zizkidatela. Geroztik, denak bilduman sartzen hasi nintzen, eta pentsa, orain 53 urte ditut. Denak ditut gordeta, eta guztiak daude martxan. Aldizkarietan gustuko autoak ikusiz gero, Gabonetan edota urtebetetze egunean eskatu egiten nituen. Behin norberak bere poltsikoaren aginte makila duenean, eromena dator (barreak).

Automobilismoaren historia biltzen du zure bildumak.

Bai, hala da. 980 auto inguru ditut, ia 50 urtean zehar bildutakoak. Aurten, inolako ezbairik gabe, mila scalextric-en langa pasa egingo dut. Gela bateko apalategian dauzkat gordeta, orain ordea, nire gelan hasi naiz jartzen, halabeharrez. Auto asko ditut propio izorratuta, hala bukatu zituztelako lasterketa errealak. Fernando Alonso zalea ere banaiz, eta bere Renault taldeko bost auto baditut, eta goitik behera dakit auto bakoitzarekin zer bizipen izan zituen.

Oso maiz eguneratzen duzu apalategia?

Bai. Gainera, zorteduna naiz; izan ere, komertzio bat izanik, jendearekin etengabeko hartu-emana izaten dut, eta zaborretara bota beharrean, niri ematen dizkidate. Normalean, nahiko izorratuta egoten dira oparitzen dizkidaten autoak, horrelako kasuetan, ikaragarri gustatzen zait autoak nire kasa konpondu eta martxan jartzea. Esan daiteke nire bigarren ofizioa dela scalextric-en mekanikaria izatea. Beraz, badakite eskualdeko biztanleek, Tolosako Kilo dendan utzi ditzatela hautsa hartzen dauden scalextric guztiak (barreak).

Zein duzu auto kuttunena?

Zaila da esaten. Adibidez, Carlos Sainzek (aita) eta Sebastian Loebek sinatutako autoei estimu handia diet; gainera, azken honek aurrez aurre sinatu zidan. Horiez gain, bildumaren hastapeneko berebilei estimazio izugarria diet, nire eskuetan denbora ugari igaro baitute.

Zer nolako pistak dituzu?

Denetarik. Aldiro pista bera muntatu beharrean, pista ezberdinetako piezak lotzen ditut, eta 25 metroko luzera ere har dezakete. Leku asko behar du ordea, eta ezin da egunerokotasunean garajean utzi, enbarazuan. Muntatzen dudanean, bizilagunei deitzen diet, eta hemen pasatzen ditugu arratsalde bikainak geratu ere egin gabe.

Scalextric-ak dituzu erakarpen nagusi. Eta auto errealak?

Ikaragarri gustatzen zait mundu hori ere. 17 urte daramatzat urtero Bartzelonako Montmelo zirkuitura joaten, Bat Formulako lasterketak ikustera. Automobilismoa aitzakiatzat hartuta, txoko andanatan egoteko parada izan dut; besteak beste, Portugal, Jerez, Valentzia... Ayrton Sena zuzenean ikusteko ohorea ere izan nuen.

Abiadura gustuko duzu, ikusteko. Eta, zuk zeuk gidatzeko?

Gehiago gustatzen zait ikustea, gidatzea baino. Halere, nire kotxearen azeleragailua dezente zapaltzea gustatzen zait. Nire urtebetetze egunean, emazteak Nafarroako Los Arcos zirkuituan Ferrari batekin aritzeko gonbita oparitu zidan. Bi aukera eskaintzen zituen opariak: zirkuituan bertan bi buelta egin, edota, errepidera atera eta 26 kilometro egin. Begiak itxita, bigarrena aukeratu nuen, eta guardia zibilek argazkia atera zidaten (barreak). Isun latza jaso nuen, eta gidabaimeneko bi puntu kendu zizkidaten. Halaber, merezi izan zuen, sekulako irribarrearekin etxeratu nintzen eta. Gogoan daukat oraindik goardia zibilen irudia, eskuak jasota niri aginduak ematen (barreak).

Scalextric-etako bat, auto erreal bilakatzeko aukera izango bazenu, zein hautatuko zenuke?

Nire emaztea eta biok, gazteak ginenean, Seat 600 bat genuen, eta nahiz bere garaian dirutza utzi behar izan genuen, 600a aukeratuko nuke. Izugarrizko oroitzapenak ditut kotxe harekin, eta gainera, scalextric-en antza auto batek baldin badu, Seat 600ak du. Askok Ferrariren bat esango lukete, baina, auto horiek mantentzeak izugarrizko zama ekonomikoa suposatzen du. Kalean baten bat ikusten baldin badut, inbidia sanoarekin begiratzen diot.

Internetetik erosten dituzu?

Oso traketsa izan naiz betidanik teknologiarekin, hala ere, azken urteetan asko ikasi dut. Harrigarria da internet, aspaldidanik nahi izan ditudan autoak eta piezak, bertan daude. Bizio bat da, haur txiki baten moduan disfrutatzen dut. Gutxi gorabehera, 40-50 euro inguru balio ditu auto bakoitzak. Azkeneko erosketa Santanderren egin nuen; lekuren batera joan behar badut, interneten begiratzen dut ea inguruan dendarik dagoen, eta bertatik pasatzen naiz. Antenak jarrita egoten naiz aldiro.

Ba al dago auto markarik zure bilduman ez dagoenik?

Ez dut uste. Lehiaketako guztiak ditut, markarik onenetatik, bat bera ere ez da falta. Ferrari eta Porsche dira bilduman gehien errepikatzen diren markak. Bi scalextric klubetako partaide ere banaiz, eta modelo berriekin jakinaren gainean egonda, bat berak ere ez dit alde egiten.

Izurik sortzen al dizu bildumak segidarik ez izatea etorkizunean?

Ez dut gehiegi pentsatzen horretan. Halere, pena emango lidake jarraipenik ez izatea. Alabak ez du afizio handirik, baina, baditut bi iloba nahiko zaletuak direnak. Ea haiek ere autoak gordetzeko beste gela baten beharrean izaten diren.

Edorta Jauregiri ez zaio autoak saltzearen ideia otu ere egiten, ezta?

Ezta pentsatu ere, ondobidean behintzat. Auto bakoitzak bere historia du, eta begiratzen hasten naizenean, oroitzapen guztiak bergogoratzen ditut; berezia da.


Ion Parotek baldintzapean aske uzteko egin eskaera ezeztatu dute

Bagoaz-ekoek esan dute «irainduak» sentitzen direla epaiarekin. Euskal preso ohiak «omentzea» gaitzetsi du Eusko Legebiltzarrak.

Ion Parotek aske geratzeko eginiko bosgarren eskaera atzera bota du Parisko Dei Auzitegiak. «Hori onartzea ez litzateke biktimen edo parte zibilaren interesen aldekoa, ezta gizartearen interesetan ere, ordena publikoari eragiten ahal dizkion nahasmendu larriak ikusita». Horrela argudiatu dute epaileek erabakia. Emilie Martin Bagoaz-eko bozeramaileak «lotsagarritzat» jo du ebazpena, eta adierazi du «irainduak» sentitzen direla. 28 urte daramatza Parotek Frantziako hainbat presondegitan; azkenengo hamahiru urteetan aske geratzeko bost eskaera egin ditu, eta denak ezeztatu dizkiote. «Orain arte, eskaerak ezeztatu dituzte arrazoi politikoengatik; ez dute argudio juridikorik eman», azaldu du Martinek. Epaileek emandako argudio batzuk gogoratu ditu: «Orain dela urte batzuk euskaraz eta euskarazko egunkariak irakurtzea leporatu zioten». Paroti sostengua adierazteko, elkarretaratze iraunkor bat egin zuten atzo Baionan Lesseps kaian.

Apirilaren 14an, 29 urte beteko dira Ion Parot, Unai Parot, Jakes Esnal eta Frederic Haranburu kartzelan direnetik, eta, hori salatzeko, manifestazioa antolatu dute. Martinen arabera, horrek erakusten du «lan asko» dutela egiteko. «Denei agendan apuntatzeko eskatzen dizuegu».

Parisko Dei Auzitegiak Paroten eskaera atzera bota aurretik, iazko urrian beste epaimahai batek onartu egin zuen baldintzapean aske uztea, baina prokuradoreak helegitea jarri zuen. Abenduaren 21ean iragan zen epaiketa, eta askatasun eskaeraren aurka egin zuen berriz prokuradoreak.

EH Bai mugimendu ezkertiar eta abertzaleari «ulertezina» zaio epaia. «Nola ulertu erabakia, Frantziako Estatuak gatazkaren konponbidean urratsak egiteko nahia azaldu badu?». Hori ikusirik, mobilizatzeko deia egin du koalizioak: «Bada garaia gatazkaren iturburuak konpondu eta presoak etxeratzeko». Nabarmendu du gizartearen gehiengo zabal batek Euskal Herriko bakearen aldeko urratsak egiteko eskatzen duela.

Legebiltzarraren ebazpena

Eusko Legebiltzarrak gaitzetsi egin ditu «helburu politikoak lortzeko indarkeria erabili edo horren erabilpena zuritu dutenei egindako omenaldi publikoak», horrek «giza eskubideak urratu eta biktimak berriro ere biktima bilakatzen» dituela iritzita. Gaitzespen hori EH Bildu ez beste indar politiko guztien babesarekin onartu dute; EH Bilduko legebiltzarkideak abstenitu egin dira.

PPk aurkeztua zuen legez besteko proposamen bat, harrera ekitaldiak arbuiatu eta Ertzaintzari ekitaldi horiek bertan behera uzteko eskatzen zuena. EAJk, PSE-EEk eta Elkarrekin Podemosek zuzenketak aurkeztu zizkioten PPren proposamen horri, baina, azkenean, hiru alderdiok lortu dute elkar hartzea, eta proposamen bateratua egin dute. PPk bat egin du proposamen horretako lehenengo puntuarekin, harrera ekitaldiak gaitzesten dituenarekin, alegia.

Onartutako testuaren arabera, botere publikoek bermatu egin behar dituzte «terrorismoaren eta giza eskubideen urraketen biktimen aintzatespena, erreparazioa eta justizia» lortzeko politikak, «jasan duten eta jasan ditzaketen laidoak ezabatuz, eta haien umiliazioa eta iraintzea saihestuz».

Onartutako idazkian, legebiltzarrak «elkartasuna» azaltzen die «biktima guztiei», eta konpromisoa adierazten du «zilegitasuna» kentzeko «terrorismoa, indarkeria eta giza eskubideen edozein urraketa zuritu edo goresten» dituzten jarduerei.

Jaurlaritzari «biktima guztiei dagozkien egia, justizia eta erreparazio eskubideak» garatzen jarraitzeko eskatu dio legebiltzarrak, bai eta «biktimak ostera ere biktima bilaka ditzakeen edozein jokabideren aurrean» babesteko ere.

Joan den igandean harrera ekitaldia egin zieten Andoainen (Gipuzkoa) Iñaki Igerategi eta Inaxio Otaño preso ohiei, espetxean seina urte eman ostean libre gelditu zirenean. PPk iragarri zuen horrelako ekitaldien kontrako legez besteko proposamena aurkeztuko zuela legebiltzarrean, eta, horren aurrean, Iñigo Urkullu lehendakariak azaldu zuen legebiltzarrak «jarrera argia» hartuko zuela gai horren inguruan. Espainiako Auzitegi Nazionaleko fiskaltzak ikerketa bat abiarazi du Andoaingo ekitaldiaz.


Ferietan, jendetza

Larunbatean Beti iaten koadrilaren eta gainontzeko peñen bazkaria izan zen. Talde handi bat ere herrian barna kantu poteoan ibili zen. Musika eta aizkora probak osatu zuten eguneko egitaraua. Domekan Gartzia Ximenezen eta plazan zeuden 80 postuak eta Zumalakarregi plazan zegoen azokak jende guztiaren nahia asetzeko modukoa zen. Azienda feriaDomekan Auritz arrazaren V. lehiaketa morfologikoa izan zen Altsasun. 95 buru aurkeztu ziren lehiaketara. Nafarroako bertako arraza horretako animaliak 10 mailatan lehiatu ziren. Haietatik 9etan Legasako Indart anaiek eskuratu zuten sari nagusia. Feriako bururik onena Indart anaien Baron zaldiak eskuratu zuen. Bestalde, Altsasuko bururik onena Juan Mari Arangitzek aurkeztutakoa izan zen. Ignazio Indart zenaren alargunak, Corpus Erasunek oparia eman zion Altsasuko Udalari: Salvaje zaldiaren argazkia duen koadroa. Opari horrekin haztegiak Altsasuko Udalak azken urteetan Auritz arrazaren alde egindako lana eskertu nahi zuen. SariakBehorrak2 urte arteko moxalak1. Indart anaiak, Legasa.2. Indart anaiak, Legasa.3. Vicenta Egia, Gaintza.4. Jaime Barbereba, Garralda.5. Patxi Erro, Arrieta.2 eta 3 urte arteko moxalak.1. Indart anaiak, Legasa.2. Indart anaiak, Legasa.3. Felicina Lizarraga, Etxarri Aranatz.4. Javier Azanza, Auritz.5. Amaia Menta. 3 eta 7 urte arteko behorrak.1. Indart anaiak, Legasa.2. Jaime Barberena, Garralda.3. Indart anaiak, Legasa.4. Josetxo Goldarazena, Mugiro.5. Juan Mari Arangiz, Altsasu. 7 urte baino gehiagoko behorrak, moxalik gabe 1. Indart anaiak, Legasa.2. Indart anaiak, Legasa.3. Migel Angel Etxeberria, Latasa.4. Juan Mari Arangiz, Altsasu.5. Jaime Barberena, Garralda. 3 eta 7 urte arteko behorrak, moxalarekin.1. Indart anaiak, Legasa.2. Indart anaiak, Legasa.3. Josetxo Goldarazena, Mugiro.4. Patxi Erro, Arrieta.5. Bartolome Etxaide, Ziga. 7 urte baino gehiagoko behorrak, moxalarekin1. Indart anaiak, Legasa.2. Javier Azanza, Auritz.3. Indart anaiak, Legasa.4. Josetxo Goldarazena, Mugiro.5. Josefina Gastesi, Ziordia. Zaldiak:2 urte arteko moxalak.1. Indart anaiak, Legasa.2. Indart anaiak, Legasa.3. Jaime Barberena, Garralda.4. Iker Etxeberria, Latasa. 2 eta 3 urte arteko moxalak1. Agustín Goñi, Jauntsarats.2. Indart anaiak, Legasa.3. Mariano Elkano, Saigots.4. Migel Andueza, Uztarrotz.5. Jose Sorbet, Burutain. 3 eta 6 urte arteko zaldiak1. Indart anaiak, Legasa.2. Indart anaiak, Legasa.3. Migel Angel Etxeberria, Latasa.4. Erkuden Gabari. 6 urte baino gehiagoko zaldiak. 1. Indart anaiak, Legasa.2. Indart anaiak, Legasa.3. Javier Azanza, Auritz.4. Josetxo Goldarazena, Mugiro.5. Jose Ramon Lopetegi, Lakuntza. Sakanako lehiaketaAzokan 130 buru izan baziren ere haietatik 30 besterik ez zuten parte hartu lehiaketan. Epaimahaiaren arabera alde handiak zeuden buruen artean. Feriako bururik onena Satrustegiko Juanito Aldabaren Erik izan zen. Hazitarako zaldiak1. Juanito Aldaba, Satrustegi.2. Juanito Aldaba, Satrustegi.3. Aitor Bergaretxea, arabarra. Behorrak1. Juanito Aldaba, Satrustegi.2. Aitor Bergaretxea, arabarra.3. Juanito Aldaba, Satrustegi. Moxalak1. Jose Ignazio Larrea, Altsasu.2. Juanito Aldaba, Satrustegi.3. Jose Ignazio Larrea, Altsasu.


Q sukarraren beste agerraldi bat baieztatu dute Bilboko TMB lantegian

Hiru kasu baieztatu dituzte, eta beste kasu bat egiaztatzeko dago. Bitartean, agintariek ikertzen jarraitzen dute.

ELA sindikatuak agiri baten bidez jakitera eman duenez, Q sukarraren beste agerraldi bat antzeman dela jakinarazi die OSALANek Bizkaiko Osasun Publikoko Epidemiologia Atalari, Garbikerri, UTE-TMB Arraizko Zuzendaritzari, IMQ-Prebentzioari eta Enpresa Batzordeari, horretarako deitu duen bileran.

Zehatzago esateko, hiru kasu baieztatu dituzte, eta beste bat egiaztatzeko dago. Baieztapen hori ez dator bat Bizkaiko Foru Aldundiko Ingurumen diputatuak orain dela bi aste esandakoarekin, sindikatu abertzalearen esanetan, IMQ-Prebentzioak egindako ingurumen-azterketak Q sukarra eragiten duen bakterioaren presentzia baztertu zutela adierazi baitzuen orduan.

Enpresa-batzordeak bere desadostasuna agertu zuen lehen unetik neurketak egiteko moduarekin, “emaitza nahita aldatzeko aukera ematen baitzuen”. Osalanen hitzetan, “neurketak ez dira erabakigarriak Q sukarraren agerraldia egiaztatzeko”.

“Propaganda politikoa UTE-TMB Arraizko langileen osasunaren gainetik ez jartzeko” eskatu die ELAk Aldundiari, Garbikerri eta Valorizari, eta horretan duten “erantzukizuna” behar bezala onartzeko.

Bilera, maiatzaren 17an

Osalanen eta Osakidetzaren arabera, ikertzen jarraituko dute. Hortaz, bilerara joandakoek etengabeko jarraipena egitea erabaki dute, eta beste bilera bat egiteko hitzordua jarri dute maiatzaren 17rako. Ordurako, aztertzeko datu gehiago izatea espero dute, eta aurrerantzean agerraldi gehiago ez izateko prebentzio-neurriak erabaki ahal izango dituzte.

Enpresa-batzordeak lantokian, Osakidetzarekin batera, hitzaldia emateko eskatu dio Osalani, langileei argibideak emateko. Ontzat hartu dute proposamena, baina hitzaldiaren eguna zehaztu beharko dute.

Gainera, oraingo kasuak lanbide-gaixotasun gisa onartzeko eskatuko dio ELAk Asepeyo mutualitateari.


Herri galdeketei buruz Gure Esku Dago ekimeneko Zelai Nikolas.


Manus Lasa: "San Nikolas ikastolak Imanol Beristaini"

[© San Nikolas ikastola - Berria.info] Askotariko ideologiak, askotariko pentsaerak ditugu San Nikolas ikastolaren proiektuarekin engaiamendua dugun irakasle, langile eta gurasook. Aniztasunak, baina, ez du lausotu gu guztiok biltzen gaituena: gure ikasleen, gure seme-alaben hezkuntza eta garapena euskararen herrian, Euskal Herrian. Horregatik, diferentzien gainetik eta batasun bidean, ezin dugu gure ardura baino erakutsi Imanol Beristain, Lehen Hezkuntzako 6. mailako tutore eta maisua denarengatik, urriaren 22an atxilo eraman eta gaurko egunez kartzelatu dutenarengatik. Argazkian, Imanol Beristain Itzubaltzeta / Romoko Branka kultur elkarteko miaketaren ostean.

Imanol Beristainek urteetan ikastolako irakasle, langile eta gurasoekin, eta are inportanteagoa dena, bere ikasleekin, gure seme-alabekin egin duen lana, ikastola osatzen dugunok jaso genezakeen onena izan da, eta hala izaten jarraitzea espero dugu bihotzez.

San Nikolas ikastolako lagunok, Nerea Gorospe andereñoari, hona bidean dagoen Maleni eta euren familia osoari adierazi nahi diegu gurea dela euren samina eta alboan izango gaituztela Imanol Beristain berriro ikastolara ekartzeko ahalegin zintzoan.

Manus Lasa, Algortako San Nikolas ikastolako irakasle, langile eta gurasoen izenean, [© gaur "Berria" egunkarian argitaratutako artikulua].


Bengoetxea-Untoria bikoteak bizirik jarraitzen du (22-14)

Xala eta Merino gainditu dituzte Labriten eta, aurrera egiteko dituzten aukerak ezagutzeko, igandeko partidaren zain geratzen dira.

Bengoetxea eta Untoriak bizirik jarraitzen dute Binakako Txapelketan, Labriten jokatutako partidan Xalari eta Merinori irabazita (22-14).

Irabazleak igandeko partidaren zain geratzen dira aurrera egiteko dituzten aukerak ezagutzek. ETB1ek eta eitb.eus-ek zuzenean eskainiko du neurketa, 17:00etatik aurrera: Berasaluze-Zubieta / Altuna III-Barriola.

Astelehenean, Tolosan, 13. Jardunaldiko azken partida jokatuko da: Retegi BI-Rezusta / Urrutikoetxea-Beroiz.


«Ezin ditugu jarri adabakiak bakarrik; etxe publikoen sarea handitu behar dugu»

Alokairu erregimeneko mila etxebizitza inguruk babes ofiziala galdu dute, eta etorkizunean 4.000k galduko dute. Gehienak funts espekulatiboen eskuetan daude, baina lasaitasun mezua eman du Aierdik. Orain arteko eredua aldatzea dute helburu.


Aitor Mendizabal Elgetako lau t'erditik kanpo geratu da

23 urtez azpiko egungo txapeldunak 9-22 galdu zuen atzo jokatutako final laurdena Renobalesen aurka. Hala, txapelketatik kanpo geratu da antzuolarra eta ezin izango du aurtengo txapela defendatu.

Juan Luis Ubera txapelketako antolatzailearen berbetan txapelketako sorpresa izan da Mendizabalen kanporatzea. “Mendizabal urduri atera da kantxara eta hasieratik hartu dio aurre Renobalesek”, gaineratu du.

23 urtez azpikoen emaitzak

23 urtez azpikoen beste final laurdenean, Onsalok 22-14 irabazi zion Ollori. Hala, final erdiak izango dira: Onsalo Renobalesen aurka, eta Urrutikoetxea Beriozen aurka.

Kadete maila

Kadete mailako final laurdenetan, Juaneneak 22-21 irabazi zion Arratibeli. Bestalde, min hartuta dagoen Loidi lehiatik kanpo geratu zen eta finalerdia Urbietak jokatuko du.

Finalerdiak, hilaren 27an

Kadete mailako finalerdiak jokatuko dituzte, Urbietak Juanenearen aurka, eta Gallartzak Taintaren aurka. Finalerdiak datorren egubakoitzean, hilaren 27an izango dira 20:00etan. ETBk emango ditu partiduok.


'La Noche de...'k 'Space cowboys' filma eskainiko du gaur

Horrez gain, Hollywoodeko aktoreek uda garaian jarraitzen dituzten mirarizko dietak azalduko ditu.

Gaur gauean, 'La Noche de...'k astronauta beteranoak protagonista hartuko dituen Space cowboys film dibertigarria eskainiko du ETB2n. Clint Eastwood da filmaren zuzendari eta protagonista, eta berarekin batera, James Garner, Tommy Lee Jones eta Donald Sutherland aktoreek osatuko dute aktore zerrenda. Estatu Batuetako lau pilotu beteranoen azalean, espaziora bidaiatzeko ametsa egi bihurtzeko aukera izango dute lau lagunek; bere orbita galdu duen satelite errusiar erraldoi bat konpontzera bidaliko dituzte. Felix Linaresek filmaren grabazioaren eta aktore zerrendaren datu guztiak emango ditu emanaldiaren aurretik.

Bestalde, ostiralean estreinatuko den Suicide squad filmeko bikote protagonista aztertuko du 'La Noche de...' saioak. Bizitza errealean bikote izan zitezkeen ala ez azalduko du Pareja ideal atalak.

Gainera, Monte o playa atalean, munduko mendi-biderik arriskutsuena, eta hondartza batean gertatutako historiako alferrikako gerra ekintza handiena azalduko ditu.

Amaitzeko, 'LND'k Hollywoodeko aktoreek uda garaian jarraitzen dituzten mirarizko dietak aztertuko ditu También son humanos atalean.

'La Noche de... Space cowboys' gaur izango da ikusai, 22:30etik aurrera, ETB2n.


Bruselaren oniritzia lortu du, erreformak leundu eta gero

Eurotaldeak, Europako Batzordeak, EBZk eta NDFk ontzat jo dute Greziaren erreforma zerrenda.Tsiprasek apaldu egin du bere promesa nagusien langa

Amore eman du Alexis Tsiprasek? Galdera hori nagusitu da greziarren eta, oro har, europarren artean troikak eta Eurotaldeak Atenasen erreforma programari oniritzia eman bezain laster. Bai edo ez borobil batekin erantzutea ez da erraza. Areago, ez litzateke erantzun guztiz zuzena izango. Baina, Syrizak urtarrileko hauteskundeetara aurkeztutako programa eta atzo Bruselara bidalitako erreforma zerrenda elkarren ondoan jarrita, argi dago Alexis Tsipras lehen ministroak burua makurtu duela erreskatearen lau hilabeteko luzapena eskuratzeko. Luzapen horrek 7.200 milioi euroko laguntza jasotzeko aukera emango dio Atenasi, baina lehen ministroak burua ez duela erabat makurtu erakutsi beharko die lehenik alderdikideei eta herrikideei. Gizartean babes handia izan arren (%80), alderdiko sektore ezkerrekoena eta ministro batzuk kritikak airatzen hasi dira.

Christine Lagarde NDFko zuzendariaren ustez, Gianis Varufakis Greziako Finantza ministroak Bruselara igorritako zazpi orriko erreforma zerrenda «integrala» da, «oso zehatza ez bada ere». Mario Draghi EBZko buruaren eta Europako Batzordearen esanetan ere «nahiko osoa» da, eta Eurotaldeko 19 Ekonomia ministroek aho batez onartu dute testua. Zergatik hain jarrera eta berba ulerkorrak bat-batean Bruselaren aldetik? Funtsean, Varufakisek bere erreformak leundu edo, zuzenean, ezabatu dituelako.

Gainera, «giza krisiari» erantzuteko bere neurri izarren antzekoak kanpo faktoreen menpe utzi ditu: kontu publikoak egokitzearen, «erakundeekin» —troikarekin— adostearen edo ekonomiaren lehiakortasunaren baldintzapean. Ondokoak dira Syrizaren programaren eta EBk onartutako erreforma zerrendaren arteko alde batzuk.

ZERGAKBEZaren igoera?BEZa «arrazionalizatu» nahi du Varufakisek, «diru bilketa handitzeko, baina justizia sozialari kalte egin barik». BEZ mota batzuk behintzat igo egingo ditu, BEZ murriztuan «arrazoi barik» dauden produktuak gutxitu nahi baititu. Bestalde, zerga iruzurraren eta zerga ihesaren definizioa «zabaldu» gura du Atenasek, zerga immunitatea ezabatzeko, eta «zerga ordainketaren kultura berri bat» sortu nahi du. Syrizaren Salonikako programan ez da BEZaren «arrazionalizaziorik» aipatzen, eta higiezinen zerga ezabatzea eta aberastasun zerga sortzea proposatzen du. Atzoko zerrendan puntu horiek aipatu ere ez dira egiten.

GASTU PUBLIKOAGoitik behera berraztertuGastu publikoaren arlo guztietan berraztertu eta kontrolatuko dute gastua, «bereziki, hezkuntzan, defentsan, garraioan eta onura sozialetan». Syrizaren programan bezala, herritarrek osasunerako sarbide unibertsala izatea proposatu du, baina osasun gastua «kontrolatu» nahi duela eta «proposamen zehatzak Europako eta nazioarteko erakundeekin —OCDE tartean— elkarlanean» erabakiko dituela gaineratuta. Programan 4.000 milioiren inbertsio publikoak agindu zituen Syrizak, eta Bruselara igorritako zerrendan ez da ageri.

GIZARTE SEGURANTZAPentsioen igoerarik ez«Apurka-apurka pentsioak igotzea» jaso zuen Syrizaren hauteskunde programak. Atzoko zerrendan ez da ageri eskari hori. Horren ordez, pentsioen kontribuzioa diru sarreren araberakoa izatea, eta «bereziki bankan eta sektore publikoan dagoen aurretiazko erretiroen gehiegizko tasa gutxitzea» proposatu du.

ADMINISTRAZIO PUBLIKOA ETA USTELKERIAGogor ustelkeriariAdministrazioan beharrezkoa ez den gastua ezabatzeko, ministerioak 16tik 10era gutxitu ditu jada gobernuak, eta aholkulariak ere gutxituko ditu. Bestalde, Ustelkeriaren Kontrako Plan Nazionala sortuko du Varufakisek, eta «lehentasun nazionaltzat» jo du ustelkeriaren aurkako borroka. Horretan bat dator Syrizaren programarekin.

ETXEGABETZEAK «Lankidetza» bankuekinSyrizaren programak dio egoera ekonomikoagatik zorra ordaindu ezin duten norbanakoen eta enpresen zorra berregituratu beharko dela, bankuari etxea edo higiezina zorraren truke ematea alegia. Bada, zerrendan ez da hain argia, eta «diru sarrera jakin bat dutenen lehen etxebizitzen enkanteak saihesteko, bankuekin lankidetzan aritzea» aipatzen du.

PRIBATIZAZIOAKHasitakoekin, aurreraPribatizazio guztiak etetea zen Tsiprasen agindua. Orain esan du hasitako pribatizazioak ez dituela etengo, eta abiatu ez diren pribatizazioak «berraztertu» egingo dituela, «estatuaren luzera begirako onura kontuan hartuta».

LAN MERKATUA«EBko kideekin adostuta»Hitzarmen kolektiboak berriro indarrean jarriko zituela eta gutxieneko soldata igoko zuela agindu zuen Syrizak; orain bi eskariak leundu ditu. Lan hitzarmenak «modu adimentsuan» erabiltzeko eskatu du, eta «justiziazko malgutasuna» ezarri beharra aipatu du. Gutxieneko soldata «etorkizun batean» igotzeko «borondatea» duela azaldu du. Hala ere, soldata igoera hori «Europako eta nazioarteko erakundeekin kontsultatuta» erabakiko luke.

GIZARTE KRISIAEragin fiskalen menpeHauteskundeetako promesa nagusia, gizartea erreskatatzea, urardotu du Varufakisen gutunak. Programako puntu horretan agindutako guztiak egiteko asmoa duela dio ministroak, baina argi laga du hori guztia baldintza nagusi baten menpe egongo dela: «eragin fiskal negatiborik ez izatea». Syrizaren kalkuluen arabera 1.882 milioi euroren kostua dute gizarte krisiari aurre egiteko neurriek —300.000 familiari argindarra, janaria, osasuna... bermatzeak—. Programaren arabera, zerga iruzurraren eta ustelkeriaren kontrako neurriei esker bildutako diruarekin ordain daitezke, baina zerga bilketa horien balizko diru sarrera igoerak datorren urtean jasoko lituzke Atenasek. Horrek esan nahi du aurten ezingo dituela bere programako puntu nagusiak ezarri? Airean dago oraindik galdera.

Egia esan, atzo Bruselak onartutako erreforma zerrenda ez da guztiz erabakigarria. Atenasek erreskatea ekainera arte luzatzea lortu du, baina horrek ez du esan nahi erreskatearen diru laguntzak jasoko dituenik soilik atzoko zerrenda aurkeztuta. Apirilera bitartean troikak eta Tsiprasen gobernuak ezarri beharreko erreformak zehaztu beharko dituzte —atzoko zerrendan ez zen zenbaki bakar bat ere agertzen—, eta kontu publikoetan duten eragina kalkulatu. Zerrenda, beraz, dezente alda daiteke. Gainera, dirua jasotzeko, lehenengo troikak ondorioztatu behar du Grezia erreformak «modu egokian» ezartzen ari dela.

Egutegi betea eta zaila du aurretik Atenasek —begiratu aurreko orrialdeko infografia—. Apirilera bitartean erreformez gogor eztabaidatuko dute bi aldeek, eta ekainera bitartean, are gogorrago, zor publikoaz. Azken hori da arazoaren benetako muina, eta Syrizak oraingoz berregituraketaren eskaria baztertu badu ere, gerora ezinbestean agertuko da mahai gainera. Euroguneak, gainera, zeresan handia du zorraren inguruan, bera baita Greziaren hartzekodun nagusia.


Kandelatxoak napalm suaz pizten

Uztailaren 14ko goiza, zezen plazako erizainen postua. «Bada, honekin, prest!», esan dio Gurutze Gorriko boluntarioak irribarre zabal batekin, tiritatxo bat belaunean jartzen zion bitartean. 635 kiloko Miura buru gainera eroriko zitzaiola ikusi duenean, zorabiatu ere egin da; azkenean, baina, zauri txiki bat besterik ez da izan.

«Enough is enough», pentsatu du, galtzetatik hautsa kentzen zuen bitartean. «Iruñean nagoenetik mozkortu egin naute, bultza egin didate, atxilotu, iraindu, bahitu eta kasik haragi burruntzi baten antzera zulatu nau adardun munstro batek. Hauek ez dira bederatzi festa egun izan, hauek Danteren infernuko bederatzi zirkuluak izan dira, zein baino zein jasangaitzago!».

Gainezka egin du, azkenik. Negar malko batek irrist egin dio masailean behera, eta, orduantxe, plastikozko Casio erloju baten antza duen gailu bat atera du patrikatik. Botoi gorri bat du erdian, eta HELP! irakur daiteke bertan, hizki larriz. Botoia sakatu duenean, bip-bip egin du tramankulu txikiak.

Handik hamabi ordura, bi Black Hawk helikoptero zain ditu Barackek, Ezkaba mendiaren gainean. «Eskerrak onik aurkitu zaitugun, jauna. Berehala eramanen zaitugu etxera. Dena den, arriskua pasatuta, ez da beharrezkoa hiri osoa bonbardatzea. Aurrera segitu nahi duzu operazioarekin?», galdetu dio Smith agenteak. Obamak atzera begiratu du, eta Iruñea ikusi du, urrunetik. Gaixoa ni kantatzen ari dira iruindar asko, Udaletxe plazan. «Gaixoak zuek, bai», pentsatu du. «Badakizu zer, Smith jauna...?», mintzatu zaio zerbitzu sekretuko agenteari, irribarretsu. «Emaiezue sua».


«Gure lanaren %80 papergintzarentzat izaten zen lehen»

Joan den mende hasieran ekin zion, Paulino Sorarrainek, galdategietarako modeloak egiteari; hiru belaunaldiren arteko lekuko aldaketak eta, beren burua berrasmatzeak, lantegiaren 100. urteurrena ospatzera eraman ditu Pasku Sorarrain eta senideak.

Bizitza osoa darama bertan, eta bizitzeko modu bat ere izan da enpresa, Pasku Sorarrainentzat (Tolosa, 1963). Paulino Sorarrain aitonaren izena damara modelogileen lantegiak, eta 100. urteurrena ospatzera doaz, datorren irailaren 28an. Lehen txantxa artean hartzen bazituzten ere, orain nabaritzen du aitaren eta osabaren istoriotxoen falta. Dena den, berak ere badu zer kontatua.

Zer da zuretzat, Paulino Sorarrain enpresak 100 urte betetzea?

Oso berezia da, urte askotako lanaren emaitza. Familia enpresa gara, eta bagenekien hirugarren belaunaldiak zein zailtasun izan ohi dituen. Horrela, enpresa kultura berriari heltzea erabaki genuen, langileen laguntzaz. Ez zen erraza izan, baina, bi urteko prozesuaren ondoren, 2004an lortu genuen enpresa berriro abiaraztea. Pertsona berak ginen, baina beste eredu bat hartu genuen lanerako: denok arraunean, traineru berean. Azken hamar urteotan, artisau lantegi izatetik lantegi mekanizatu izatera pasatu gara. Hori guztia jendearen inplikazioari esker lortu dugu; uste genuen ez ginela gai izango. Eta horrela iritsi gara 100 urte betetzera.

Zaila da garai berrietara egokitzea?

Bai. Horrelako transformazio bat egiteko dirua behar da, baina baita jendearen babesa ere. Eta, horri dagokionez, oso esperientzia ona izan da: lan taldearen indarrak lagundu digu gure sektoreak eskatzen zigun garapena lortzen.

Modelogile lantegia zarete. Galtzen ari den ofizioa al da?

Modelogile artisauak desagertu egingo dira. Garai batean, 13-14 urterekin hasten ziren lanean, eta gehienek 45-50 urte ematen zituzten hemen; urte horietan guztietan, jendeak esperientzia handia hartzen zuen. Orain, berriz, ez dago modelogile lana irakasteko denborarik. Ekoizpena azkarragoa da, eta ofizioa ikasteari ez zaio ia denborarik eskaintzen.

Zuen egunerokoa bera ere aldatu da, beraz.

10 urtean, izugarri; ia gauza guztiak makinetan egiten ditugu orain. Lehen bezeroa planoekin iristen zen hona, eta langile bakoitzari bana ematen zion; hori abiapuntu hartu, eta modeloa eskuz egiten zuten. Orain, berriz, lana ordenagailuan sartu, eta bertan egiten da lehen diseinua; pieza sortu, eta gero makinak ematen dio, garai batean eskuz ematen zitzaion forma. Askotan, gazteenak harritu egiten dira, lehen eskuz zein gauza egiten zituzten esaten diegunean. Enpresan ari diren langileak muntatzaileak dira, gehienbat, nahiz eta eskola zaharreko artisau pare bat geratzen den. Guretzat onena litzateke, erdiak artisauak izatea, eta beste erdiak makinako langileak, eta horretan ari gara orain: belaunaldi berriak eskuz egin beharreko horretan trebatu nahian, makinak dena ezin duelako egin.

Modeloak, zertarako?

Guk egiten ditugun modeloak beste pieza baten erreplikak dira. Lehenengo egurrezko pieza egiten dugu guk. Ondoren, galdategian, hondarrezko kaxa batean sartzen dute guk egindako eredua, eta pieza ateratzerakoan bere hutsuneren marka uzten du. Hondar horri produktu berezi bat eman, eta harria bezala gogortzen da; hori da moldea. Irizarrentzat, adibidez, autobusen aurrealdea, atzealdea eta aginte-mahaia egurrez egiten ditugu. Erreplika horiekin negatibo bat egiten dute beraiek, eta nahi duten materialarekin betetzen dute gero: aluminioa, burdina, poliesterra,...

Tolosan asko aldatu da industriaren garapena lau hamarkadatan.

Ikaragarri. Ni duela 31 hasi nintzen hemen, unibertsitate ikasketak amaitutakoan, eta orduan papergintzak sekulako indarra zuen; paper fabrika asko zeuden, eta paper fabrikentzat lan egiten zuen industria ere zabala zen. Gure lanaren %80 papergintzarentzat izaten zen lehen, hemengo enpresa handientzat: Emua, Gorostidi, Voith, Pasaban, Basagoitia,... Baina, Tolosan, duela 30-25 urte hasi zen industriaren gainbehera, eta erreferentziazko enpresak itxi zituzten. Horrekin batera, galdategietan egiten zituzten makinak, galdarategietan egiten hasi ziren gero, eta horrek kalte handia egin zigun.

Beste sektore batzuetara begira jarri zineten?

Bai, gure lana dibertsifikatzen hasi behar izan genuen, ezinbestean. Trenbideen, balbulen, autobusen nahiz zementuaren munduan hasi ginen, eta horrek salbatu gaitu. Oraindik ere lan egiten dugu Pasabanentzat eta Voithentzat, baina gure jarduna berrasmatu genuen, eta eskerrak.

Zein etorkizun du Paulino Sorarrainek, mendeurren ospakizunetik?

Itxura ona du. Gure lanaren bilakaera aurrera doa, eta bezero sendoak ditugu, beren sektorean liderrak direnak. Gure eguneroko lana da formularik onena: konpromisoa, zintzotasuna eta apaltasuna. Makinekin eta pertsonekin apustu sendoak egiten ari gara, eta laugarren belaunaldia izan litekeena ere hasi da lanean.

GORRITI PLAZAN, DUELA 100 URTE

1918an Talleres Tolosa enpresan lanean hasi zen, modelogile, Paulino Sorarrain. Ekintzailea izaki, lantegi txiki bat jarri zuen martxan, Gorriti plazako 3. zenbakian. 1936an, Espainiako gerrarekin, klandestinitatean aritu behar izan zuten, lantegia konfiskatu baitzieten. Belaunaldi aldaketa izan zen gero, ordea, eta Paulino Sorarrain erreferentziazko lantegi bilakatu zen, modelogintzan.

1960. urtean, enpresak Donostia etorbideko pabiloia eskuratu zuen gaur egungoa eta, urtetan, bi lantegietatik atera zuten enpresako ekoizpena, 2004ra bitarte. Urte hartan, Tolosako Udal Hirigintza Plan Orokorra zela eta, Gorriti plazako lantegia eraitsi, eta Donostia etorbidean garatu zuen, hirugarren belaunaldiak, enpresaren garai berrietara egokitzea.


Inauterietako dantza ikastaroa antolatu du Kresala Elkarteak

ONDARROA // Ondarroako Kresala Kultur Elkartea inauterietako dantza saioak antolatzen hasi da. Urtero legez, bi dantza saio egingo dituzte. Bata, otsailaren 6an, 12:30ean, eta, bestea, otsailaren 9an, 18:30ean. Saio horiek prestatzeko, gainera, entseguak egingo dituzte otsailaren 1ean eta 3an. Ume zein nagusiek elkarteak Artabide 23an duen egoitzan dantza horiek ikasteko aukera izango dute, 19:00etatik 20:00etara .


Udaberrikideok ere parte hartu genuen ezpata-dantzan

Benito Lertxundiri Gipuzkoako Foru Aldundiko urreko domina eman zioten pasa den ekainean, eta Gipuzkoako beste hainbat dantzarirekin batera, Udaberriko dantzariok ere bertan izan ginen, ezpata-dantza dantzatzen. Hemen informazioa eta irudiak.

http://www.dantzan.com/argazkiak/donostia-ezpata-dantza-urrezko-domina-2014